टटका खबर : बुध,5अगस्त 2015 (बलिया-छपरा) – टटका खबर\nटटका खबर : बुध,5अगस्त 2015 (बलिया-छपरा)\nमध्य प्रदेश के हरदा में काल्हु रात माचक नदी पर बनल पुल पर दूगो रेलगाड़ी पटरी से उतर गइली सँ जवना से 27 जने के मौत हो गइल आ बहुते लोग घवाहिल हो गइल बा. मरे वालन के गिनिती बढ़े के अनेसा बा काहे कि बचाव के काम अबहीं चलत बा. एह रेलगाड़ियन में मुंबई से वाराणसी जात कामायनी एक्सप्रेस आ पटना से मुंबई जात जनता एक्सप्रेस शामिल बा. हादसा का बाद एह रूट पर गाड़ियन के आवाजाही रुक गइल बा आ 24 गो रेलगाड़ियन के रुट डबदल के चलावल जात बा.\nजम्मू-कश्मीर के उधमपुर में आजु बुध का भोरे कुछ आतंकी श्रीनगर जात बीएसएफ के काफिला पर हमला बोल दिहलें जवना से दू गो जवानन के मौत हो गइल आ 8 जने घवाहिल हो गइलें. हमला सबेरे साढ़े सात बजे भइल. जवाबी कार्यवाई में एगो आतंकी के मार गिरावल गइल बा. चार गो आतंकियन में से एगो घवाहिल आतंकी बगल के घर में लुका गइल बा आ ओकरा के पकड़े के कोशिश होखत बा. बाकी दू गो आतंकी जंगल में भाग गइल बाडे सँ.\nसारण जिला के रसूलपुर चट्टी बुनियादी विद्यालय के विद्यार्थी मंगल का दिने अपना स्कूल के मास्टरन के चहेट चहेट के पीटलें. ओकनी के बवाल देखत चट्टी के दुकानो बंद हो गइली सँ. बाद में चहुँपल एकमा पुलिस हालात पर काबू पवलसि. लड़िकन के बवाल पोशाक आ छात्रवृति के रुपिया ना मिलला का चलते भइल.\nगोपालगंज के जादोपुर थाना के हरिहरपुर गांव में सोमार के रात एगो मजदूर के ओकरा घर से बोलवा के पीट पीट के हत्या कर दिहलें कुछ लोग. बाद में ओकर लाश ओकरा घर का सोझा फेंक के जीप से आइल बदमाश भाग गइलें.\nगोपालगंज के एगो आदमी के शस्त्र लाइसेंस के मामला पिछला पन्द्रह साल से लटकवले राखे खातिर गोपालगंज के जिलाधिकारी पर दस हजार रुपिया के जुर्माना लगा दीहलस एगो अदालत. इजाज हसन नाम के आदमी के शिकायत रहुवे कि आर्म्स लाइसेंस ला दीहल ओकरा आवेदन पर कवनो फैसला नइखे दीहल जात आ पन्द्रह बरीस से मामला लटकल बा.\nसरयू नदी में पानी बढ़ला का चलते सारण जिला के रिविलगंज में कुछ इलाका में बाढ़ के पानी भरे लागल बा. एह चलते जीगना गाँव के संपर्क प्रखण्ड से टूट गइल बा. आवाजाही के रास्ता के घुमा के ढेर लमहर हो गइल बा. ई फजीहत करीब करीब हर साल बरसात का सीजन में हो जाले.\nयूपी में अनुसूचितन के जमीन बेचे पर लागल रोक सरकार हटा लिहले बिया. कहल त ई जात बा कि एहसे ओह लोग के जरूरत मुताबिक जमीन बेचे के काम आसान हो जाई बाकिर होखी इहेकि गंँवे गँवे ओह लोग के सगरी जमीन दोसर लोग साम दाम दण्ड भेद का सहारे बाकी लोग हथिया ली. पहिले नियम रहुवे कि कम जमीन राखे वाला अनुसूचित जाति के आदमी के जमीन डीएमो बा बेचवा सकत रहलें आ अब ऊ बिना केहु से पुछले बेच ली.\nबलिया जिला के उभांव थाना डीएवी ढाला का लगे मंगल देर साँझ कुछ बदमाश एगो नवही के छुरा घोंप घोंप के मुआ दिहले. बाद में ओह नवही के गाँव के लोग थाना घेर लीहल आ ढेलामारी करे लागल. एह से दू गो सिपाही घवाहिल हो गइले.\nतिखमपुर के एगो नर्सिग होम में खून के धंधा होखे के मामिला सामने आइल. एगो आदमी आरोप लगवलसि कि ओकरा देह से एक बोतल खून जाँच करे का बहाने निकाल लीहल गइल. जब ओकर नजर खून के बोतल पर पड़ल त ऊ अपना घर से लोग के बोलवा लिहलसि. लोग खून निकाले वाला कर्मचारी के धुनाई क के पुलिस के दे दीहल बाकिर पुलिस मामिला के रफा दफा करा दिहलसि.\nबिहार सरकार सूखा से निपटे खातिर डीजल सब्सिडी पाँच रुपिया हर लीटर पर बढ़ावे के फैसला कइलसि.\nदाँत के डाक्टरी पढ़ाई करे वालन के अब आपन चार बरीस के कोर्स हद से हद नौ बरीस में पूरा कर लेबे के पड़ी ना त ओह लोग के निकाल दीहल जाई आ ऊ लोग कबो दाँत के डाक्टर ना बन पाई. पहिले एह तरह के कवनो रोक ना रहुवे आ मेडिकल में अबहियों अइसन कवनो नियम नइखे बनावल गइल.\nसिवान से बारात ले के डुमरांव जात एगो बोलेरो के ड्राइवर के बलिया के हल्दी इलाका में रोक के कुछ बदमाश पिटाई क दिहलें. पिटाई करे वाला बदमाश वैगन आर से पीछे से अइले आ ओवरटेक क के बोलेरो रोकववलें. एह मामिला में केहु के गिरफ्तारी नइखे भइल.\nगाजीपुर में भदौरा टीसन का लगे ओवरहेड वायर टूटला का चलते राजधानी एक्सप्रेस करीब अढ़ाई घंटा ले रुकल रहल. बाकी रेलगाड़ियन के पहिलहीं रोक दीहल गउवे आ बाद में तार ठीक कइला का बाद रेलगाड़ियन के आवाजाही शुरू हो सकल.\nTags: News in Bhojpuri, छपरा, टटका खबर, ट्रेन हादसा, बलिया, भोजपुरी में खबर.


बलिया मे फोटो पत्रकारन के सम्मानित कइल गइल – टटका खबर\nमंगल के रात बलिया के अशोका होटल मे आयोजित एगो समारोह मे बलिया के फोटो पत्रकारन के जगत स्मृति सम्मान से सम्मानित कइल गइल. आयोजन बलिया विज्ञान क्लब आ माँ सुरसती सेवा संस्थान का तरह से विश्व फोटोग्राफी दिवस पर बोलावल गइल रहुवे. पिछला साल से शुरू भइल एह कार्यक्रम के बलिया के लोकप्रिय फोटो पत्रकार रहल जगत जी के सम्मान मे आयोजित कइल जाला.\nकार्यक्रम मे चहुँपल अतिथियन के स्वागत फ्रेंड्स कंप्यूटर बलिया के रजनीकांत सिंह कइलन. अध्यक्षता नगर के मशहूर कैमरामैन शफीक अहमद कइलन आ कार्यक्रम संचालन जिला विज्ञान क्लब के सुधीर कुमार सिंह कइलन.\nएह मौका पर वरीय फोटो पत्रकार दीनानाथ मिश्र फोटोग्राफी के विकास यात्रा का बारे मे बतवलन. कार्यक्रम मे रोशन जायसवाल, आरके सिंह, अरविन्द, पशुपतिनाथ, मृदा विशेषज्ञ डा॰ अशोक कुमार सिंह आ अउरियो लोग संबोधित कइल आ जगत जी के आपन श्रद्धांजलि देत फोटोग्राफी के महत्व बतावल.\nTags: जगत जी फोटोग्राफर, फोटोग्राफी दिवस, बलिया


गमछा पाड़े -2- अभय कृष्ण त्रिपाठी "विष्णु" - मैना: भोजपुरी साहित्य क उड़ान (Maina Bhojpuri Magazine)\nHome अभय कृष्ण त्रिपाठी "विष्णु" Katha गमछा पाड़े -2- अभय कृष्ण त्रिपाठी "विष्णु"\nगमछा पाड़े -2- अभय कृष्ण त्रिपाठी "विष्णु"\nमहादेव बाबू के बँगला (कोठी) पर रिश्तेदारन आ महादेव बाबू के इकलौती वारिस ममता के बीच में पारिवारिक मीटिंग चलत रहुवे. सब केहु ममता पर महादेवजी द्वारा तय कर दिहल बियाह करे खातिर जोर देत रहुवे. ममता के बियाह से एतराज ना रहे काहे से कि महादेव जी ममता के बियाह ओही से तय कईऽले रहुवन जेकरा से ममता चाहत रहली. बाकिर उनकर दिली इच्छा कहत रहे कि जबले ओकरा बाबा के कातिल के पता ना चल जाईऽ, उऽ बियाह ना करी. ममता के सामने अजीब दुविधा रहे आ ईऽ दूर ना भइल रहीत जदि ओकरा होखे वाला दुलहा आ प्रेमी राजन ऊहाँ ना आइल होईत.\n"ममता ठीक कहत हौ. अब हम लोग बियाह तब्बे करब जब बाबा के कातिल पकड़ा जाईऽ." कहत के राजन जब बइठका में घुसल तऽ ममता के जान में जान आ गईल. सब केहु आश्चर्य से राजन के देखे लागल.\n"जवाँइ बाबू ईऽ का कहत हउऽआ..., तोहें तऽ मालूम हव कि बाबूजी ममता के बियाह हाली से हाली कर देबे चाहत रहन." ममता के बुआ राजन के समझावे खातिर कुछ कहे लगली तऽ राजन उनकरा के बीचे में टोक देत बा.\n"हम जानत हईऽ बुआजी लेकिन अब बाबा नाहीं हउऽअन. फेर एक साल तक तऽ वईसहीं रुके के पड़ी. हमके पूरा यकीन हौ कि कातिल के पकड़ में आये खातिर एतना समय बहुत हौ."\nराजन के बात सुन के बुआजी अउरो कुछ कहती ओकरा पहिले ही पाड़ेजी ठलुआ के साथे नाटकीय अंदाज में प्रकट होके सबके चौंका दिहले.\n"सही कहत बानी पाहुन. बियाह खातिर तऽ साल भर रुके के ही पड़ी बाकि जदि रुके के कारन महादेव बाबू के हत्यारा के पकड़ल बा तऽ हम आप सभके भरोसा दिआवत बानी कि महादेव बाबू के हत्यारा सात दिन का भीतरे हमरा मुठ्ठी में आ जाईऽ."\nसब केहू पाड़ेजी के आश्चर्य से देखे लागल. अइसन ना रहे कि केहू उनका के पहिचानत ना रहे बाकिर उनका दावा पर केहू के यकीन ना होत रहे.\n"ई का कहत हउऽव पाड़े ? जवन काम पुलिस महीना भर में ना कर पईलसि ऊ काम तू सात दिन में कर देबऽ?" , बुआजी सबकर शंका पाड़े जी पर जाहिरो कर दिहली.\n"बहिना, पहिलका बात त ई कि हमरा के गमछा पाड़े सुने में ज्यादा संतोष मिलेला अउरी दुसरका बात ई कि हमरा ज्ञान के कबो चैलेन्ज मत करीहे. हमरा खातिर सातो दिन बहुत ज्यादा बा काहे से कि कातिल त हमरा सामने बा."\n"काऽऽ?" सब केहू पाड़ेजी के फेरु आश्चर्य से देखे लागल आ पांड़हूजी सबका चेहरा पर आइल भाव के पढ़े के कोशिश करे लगले. कुछ अइसे कि कातिल के अजुवे पकड़ लिहन. घुमफिर के उनकर टेढ़ निगाह बुआजी पर आ के टिक गइल आ तनी असहज हो गइल बुआजी खुद के संभाले के कोशिश करत पाड़ेजी से पुछ दिहली - "हमके अईसे का देखत हउवऽ? कहीं पुलिस के तरे तोहरो हमरे पर त शक नाही होत हौऽ?"\nबुआजी के बात सुन के पाड़ेजी कुछ कहतन ओकरा पहिले ममतो कुछ कहल चाहत रहे बाकि पाड़ेजी ओकरा के चुप रहे के इशारा करत कहले - "कुछ कहे के जरुरत नाही बा ममता बिटिया. जबले हम कातिल के सामने नइखीं कर देत तबले हमरा सबका पर शक बा. एही से हम एगो बात अउरी कहे चाहत बानी. सात दिन तक ईंहा मौजूद हर केहू के एहीजगे रहे के पड़ी. पूरा सात दिन तक." पाड़ेजी आपन बात दोहरावत ममता के दुलहा के चेहरा पर नजर गड़ावत फेर कहले - "हमार बात समझ में आइल नू पाहुन?"\n"बाकिर हम ईंहा कइसे रह सकत हईं? हमके आफिसो जाये के होला." ममता के दुलहा आपन परेशानी बतवलसि त ममता ओकरा समर्थन मे कुछ कहल चहली. बाकिर पाड़ेजी ओकरा पहिलहीं बोल पड़ले - "आफिस त रउआ ईहँवो से जा सकत बानी. हँ जदि एह घर में रहे में कवनो समस्या बा त हम अपना कुटिया पर राउर व्यवस्था करा देब."\n"बाकिर चच्चा...." पाड़ेजी के बात सुनके ममता कुछ कहे चाहत रहल कि पाड़ेजी ओकरा ओरि घूर के देखले. ममता शायद घूरे क मतलब समझ गइल अउरी आपन सम्बोधन के सुधार के कहे शुरु कईलस - "गमछा चच्चा!" गमछा सुन के पाड़ेजी के गंभीर चेहरा सामान्य हो गइल. "बाबूजी के कातिल से राजन के का सम्बन्ध?"\n"सम्बन्ध त उपर वाला जाने बिटिया. हम त खाली सात दिन खातिर कहत बानी. आगे भोले बाबा देखीहन." कह के पाड़ेजी जाये लगले बाकिर दरवाजा के बाहर जाये का पहिलहीं केहू के बड़बड़ाहट सुन के रुक गइले.\n"लगत हौ पाँच लाख के बात सुन के पंडितजी के दिमाग घुम गइल हौ..." कहे वाला बुआजी के लईका रहे जे ई समझत रहे कि पाड़ेजी चल गइल बाड़े. "सही कहत बाड़ऽ बबुआ!" - पाड़ेजी पलट के ओकरे पास आके रुक गइले. ओकर त बूझि लऽ कि सिट्टी पिट्टी गुम हो गइल. ओकरा त बुझईबे ना कइल कि का कइल जाव.\n"वइसे त हम बनारसी कम्मे बोलीला. बाकिर एक ठे बनारसी कहावत याद जरुर दियाइब. पहिले तउलऽ फिर बोलऽ... सात दिन का अन्दर कातिल नाही मिलल तऽ ५ लाख रुपिया हमरे घरे से आके ले लीहे." कहि के पाड़ेजी जाए लगले बाकि फेरु रुक के सबका से मुखातिब हो के कहले "यदि आप सब सचमुच महादेव बाबू के कातिल के सामने लियाबे चाहत हउआ त सात दिन तक ईहँवा से केहू ना जाव. जवाई बाबू आपो."\nएतना कहि के पाड़ेजी उहाँ एक पल ना रुकले. सब केहु का करे का ना करे क मुद्रा में एक दोसरा के देखे लागल.\nअंक - 78 (03 मई 2016)


आग लगावत पानी – Anjoria\nNov 7, 2013 भोजपुरी, लस्टम पस्टम\nबाबा लस्टमानंद आ रामचेला दुर्गा पूजा देखे कोलकाता गइले. उहां मिडल क्लास में पढ़े वाला उनकर नाती जब पूछलस कि बाबा हो ‘सावन में लग गई आग’ गीत के माने का होई. जवन पानी से पियास मेट जाला चाहे आग बुता जाला ऊ पानी कइसे आगि लगा दी? हालांकि फालिन तूफान के असर शुरू हो चुकल रहे. तबो बाबा कुछ ना बोलले. जब ऊ लईका एकदम जिदीया गइल आ रामचेला मुस्किया के कहले कि बाबा तहार सब अकिलिये गुम हो गइल बा. तब बाबा कहले कि बबुआ तहरा ना बुझाई काहे कि अबही ओतना समझदार नईखऽ भइल.लेकिन बालहठ त बालहठ हऽ. ऊ कहले, सांचो पानी से आगि लागेला. एकरा के पानी ना परीक्षक बूझऽ, परीक्षक. ई होला त अपने तरल, बाकिर परीक्षा लेला बहुत कड़क.\nअब देखऽ, ई बरसऽत पानी केतना लोग के परीक्षा लेला – नाली जाम ना होखो एकर परीक्षा लेला, सीवर जे बा से रीवर (नदी) ना बने, कूड़ा-करकट अपना जगह जमल रहे के, नाला सबके ना उफने के, नवका सड़कन के आपन फिगर मेंनटेन रखे के, पुरान सड़कन के अपना देहि पर बनल गड़हन के पोखरा ना बने देवे के, लाइट के रोशन रहे के, पम्पिंग सेट के रुक-रुक के ना चले के, संक्रामक रोग के ना फैले के तेज रफ्तार से, ट्रांसफार्मर के खुद से जर जाये से बचावे के, लोहा के खंभा के करंट के लागे से बांचे के, लबालब पानी में लुकाइल खुलल मेनहोल के पावे के, आदमी के टोहू प्रवृत्ति यानी सिक्सथ सेंस के, वीआईपी एरिया के आपन प्रेस्टीज बचावे के, समय पर कार्यालय आवे के, देर से घर ना पहुंचे के, उफ! ई बरसऽत पानी परीक्षा ना अग्निपरीक्षा लेवे ला, अग्निपरीक्षा.\nकाल्हु तक जवन शहर के हम सोने की लंका समझत रहीं, थोड़की से बरखा ओकरा के पल भर में भस्म कर दिहलस. आ हम दुख के दरिया में ना पूरा तरह से डूबऽतानी ना उतरा तानी. कुछ देर खातिर बरसात, आ तब व्यवस्था एकरा सामने पानी मांगने पर विवश. एगो शेर बा न कि ‘ये बरसात नहीं आसां, बस इतना समझ लीजे, एक आग का दरिया है और व्यवस्था को डूब के जाना है।’ एकरा के बरसात के आग उगिलल ना कहल जाई त का कहल जाई. अफसर-बाबू बने खातिर इहां एक बेर परीक्षा पास करे के परेला. मगर ई माटी लगवना बरसात त हर साल परीक्षा लेला. दोसर सब परीक्षा से त बांचल जा सकेला. माई-बाप लाख कहत रहे, ना देहलऽ कवनो परीक्षा. पर बरसात त सब केहु के परीक्षा लेले. आ ई परीक्षा में नकलो के अधिका गुंजाइश ना होला. इहो ना कि मौसा भा चाचा से कहवा के पैरवी से अंक नम्बर बढ़वा लीं. बहुत जबर्दस्त परीक्षा ह भाई.


भोजपुरी में देश दुनिया के खबर (शुक, 29 मई 2015) – टटका खबर\nभोजपुरी में देश दुनिया के खबर (शुक, 29 मई 2015)\nगोपालगंज का भोरे इलाका के तिवारी बगहवां गांव में आइल बारात के लोग दही चिउरा खइला का बाद बीमार पड़े लागल आ 77 बरीस के एगो बूढ़ के मौतो हो गइल. बीमार लोग के भोरे अस्पताल में इलाज चलत बा.\nपीएम मोदी संगे भेंट कइला का बाद जीतन राम माँझी कहलन कि गठबन्हन के राह खुलल बा आ एहपर 15 जून के बोलावल बइठक में फैसला लीहल जाई. जनता परिवार में शामिल होखे के लालू के नेवता पर कहलन कि जेकरा संगे आवे के बा से उनुका लगे आवे ऊ कहीं काहे जइहें. कहलन कि लालू आजुए नीतीश से समर्थन वापिस ले के जीतन राम के मुख्यमंत्री बनवा देसु अगर साथ चाहत बाड़न त.\nहमेशा से चुनाव का बेरा बिहारी बाबू के बोल बदले लागेला आ ऊ अपना हिसाब से दबाव बनावे के कोशिश करे लागेलन. उनकर इहे कोशिश हमेशा उनुका के किनारे फेंक देला बाकिर ऊ समझु ना पावस कि कहाँ का चूक हो गइल. अब फेरू बिहार विधानसभा चुनाव सामने बा त बिहारी बाबू के कहना बा कि धीरज टूटल त कुछुओ हो सकेला. कहलन कि तब से भाजपा संगे बानी जब एकर महज दू गो सांसद रहलें. बाजपेई सरकार में मंत्री रहलन आ बढ़िया काम कइलन बाकिर पता ना कवना वजह से मोदी सरकार में उनुका के नइखे राखल गइल.\nबिहार विधानसभा चुनाव के माहौल कुछ एह तरह के बा कि कवनो गोल आपन नेता बतावे के हिम्मत नइखे कर पावत. जनता परिवारो एह बारे में चुप बा आ नीतीशो के नाम लेबे से परहेज राखल जात बा. भाजपा में सुशील मोदी के नाम वेंकैया नायडू आगे कइलन त तुरते एनडीए के विरोध सामने आ गइल. जीतन राम माँझी एगो फैक्टर जरूर बन गइल बाड़न बाकिर उहो जानत बाड़न कि उनुकर मुख्यमंत्री बनल बहुते मुश्किल होखी.\nमाँझी इलाका के मुन्ना बाजार के रहवासी अपना दोस्त के बिआह में शामिल होखे दिल्ली से आइल दोस्त एन बारात निकले बेरा नदी में नहाए का फेर में डूब गइल. तेज बहाव का चलते ओकर लाशो अबहीं ले नइखे मिलल. मरे वाला दोस्त हाजीपुर के रहुवे. हादसा माँझी के महेशर घाट पर भइल.\nछपरा में बंद ढाला का नीचे से मोटर साइकिल निकाल के लाइन पार करे के कोशिश करे वाला दस जने के रेल पुलिस पकड़ लिहलसि आ बाद में जुर्माना ले के छोड़लसि.\nदैनिक जागरण प्रकाशित करे वाली कंपनी जागरण प्रकाशन लिमिटेड एगो एफएम कंपनी रेडियो सिटी के खरीदे वाला बा. एह अधिग्रहण के केन्द्रीय सूचना आ प्रसारण मंत्रालय मंजूरी दे दिहले बावे.\nअतर्राष्ट्रीय फुटबाल महासंघ फीफा के माथ अधिकारियन के भठियरपन का आरोपन का चलते गिरफ्तारी के बावजूद फीफा अध्यक्ष सेप ब्लाटर इस्तीफा नइखन देत आ समय से चुनाव करावत फेरू एकर अध्यक्ष बने का जुगाड़ में लागल बाड़न.\nदिल्ली सरकार आ केन्द्र सरकार का बीच अधिकारन के लड़ाई पर आजु देश के सबले बड़का अदालत सुप्रीम कोर्ट आ दिल्ली हाईकोर्ट में विचार होखे वाला बा. हालांकि दिल्ली हाई कोर्ट के एह मामिला पर सु्प्रीम कोर्ट के फैसला के इंतजार करे के बात बतावत बाड़े कानून के जानकार.\nपाकिस्तान में बियफे का दिने तीन गो विमान अपहरण करे वालन के फाँसी पर लटका दीहल गइल. ई लोग साल 1998 में एगो विमान के अपहरण क लिहले रहुवे जवना पर पाकिस्तान के हैदराबाद एयरपोर्ट पर सुरक्षा बल काबू पा लिहले रहुवे.\nगाजीपुर भांवरकोल इलाका के प्रह्लादपुर का लगे साइकिल से जात शेरपुर खुर्द गाँव के पंचायत सदस्य रहल बिरजू राम के गोली मार के हत्या कइला का बाद हत्यारा आराम से कुंडेसर ओर भाग गइले.\nइलाहाबाद उच्च न्यायालय बियफे का दिने फैसला सुनवलसि कि रसड़ा विधायक उमाशंकर सिंह के विधायकी रद्द करे के आदेश गैर कानूनी रहुवे. एह फैसला का बाद उमाशंकर सिंह के समर्थक रसड़ा में जश्न मनवले.\nमशहूर अभिनेता आ बाद में भाजपा सांसद रहल 79 बरीस के धर्मेन्द्र के काल्हु मुंबई के ब्रीच कैंडी अस्पताल में भरती करावल गइल बा. डाक्टर के कहना बा कि घबड़ाए वाली कवनो बात नइखे.\nमैसूर के महाराजा श्रीकांतदत्त नरसिंहराजा के निसंतान मरला का बाद साल भर पहिले रानी प्रमोदा देवी वाडियार यदुवीर कृष्णदत्त के गोद ले लिहले रहुई. ओही यदुवीर कृष्णदत्त चामराजा वाडियार के काल्हु मैसूर राजवंश के 27वां महाराज का तौर पर ताजपोशी कर दीहल गइल. हालांकि सोना के सिंहासन पर बइठे खातिर उनुका दशहरा ले इन्तजार करे के पड़ी.\nबलिया के ग्रामीण अभियंत्रण विभाग के अधिशासी अभियंता रासमणि मिश्र संगे पिछला 23 मई के मारपीट करे वाला लोगन पर अबले कवनो कार्रवाई ना होखला का चलते नाराज कर्मचारी काल्हु विकासभवन पर ताला मार दिहलें आ परिसर में धरना दिहलें. हमलावरन के संबंध समाजवादी पार्टी से बतावल जात बा आ प्रशासन के हिम्मत नइखे ओहनी का खिलाफ कुछ करे के. ई कहलन महासंघ के अध्यक्ष बलवंत सिंह.\nNews in Bhojpuri, गाजीपुर, छपरा, टटका खबर, बलिया, भोजपुरी में खबर.\nखबर भोजपुरी में (शनिचर, 30 मई 2015)


February 10, 2022 – भोजपुरी साहित्य सरिता\nआज बुधना गाँव बड़ दिन लउटल बा। नयका कुरता पायजामा आ लाल गमछा ओढ के जइसहीं बस से उतरल, आपन भयाद लोग के देख के मुँह बिचकावत कहलस- ई का? हमनी के गँऊवा में सफाई अभियान ना चलऽता का? बोलते-बोलते आगे बढत रहे कि गोबरे पर गोर पर गईल ।हे भगवान! एहीसे त हम गँऊवा से भाग गईनी।माई बेराम ना रहित तऽ हम अइबो ना करऽतीं।चलऽ, पहिले गंगा जी चलऽ।नहा-धो के घरे जाइब। अबकी सब संघतिया के बुधना के वेबहार ठीक ना लागल।बाकिर बड़ दिन बाद संघतिया के अइला के…\nनदी आ बेटी के सिरजन भगवान धरती के सुनरी सरूप बदे बनवलन। धरती पर मनई के बसे आ जीये बदे ई दुनो जन के अपना जीवन नेछावर करेके भेजलन। बेटी धरती पर मनई बसईली त नदी ओही मनई के जीवन दान दिहली ।खेती आ पानी के जुगाड़ के जिम्मा ई लिहली। ऐसही धरती फलत-फूलत आज एतना बड़ आपन संसार बना लिहली। खूब खूश होखे ई दुनो जन आपन एतना सुंदर सिरजन देख के। आज नदी बेकल बारी। उनका के सब लोग गंदा कर देत बा। उ आपन दुख केकरा से…\nलघुकथाडॉ रजनी रंजनLeaveacomment\nहमरा पूरा जवार में एके गो भउजी रहली । बिजे भउजी। गाँव में भउजी , चाची, दादी ई सबलोगन के उनकरा ‘भतार’ के नाम से ही बोलावल जाला। आ सब नाम के साथे ‘वा’ आ चाहे ‘ईया’ लगा के बोलला से अपना निअन जनावेलन लोग। भईया हमरा सब गोतिया के बड़ बेटा हउअन। गाँव में बड़ लोग उनका के बिजइया आ छोट लोग बिजे भईया आ बिजे चाचा कहेलन। बिजे भईया सगरी जवार के छोट लइकन के देखनहार रहलन। उहे सभ लइकन के पढाई लिखाई आ चाहे अउरो कवनो बात होय…\nअयोध्या मे गोली चलववले जरिको न सरमइले हो एकरा के लाजो ना लागे वोट माँगे अइले हो। महजिद पर भोंपू लगववलें मंदिर के बंद करवलें हो एकरा के लाजो ना लागे वोट माँगे अइले हो। चाचा बाबू हिल मिल के खूबै लूट मचवलें हो एकरा के लाजो ना लागे वोट माँगे अइले हो। मंचो पर बाबू धकिअवले हिंदुन के गरिअवलें हो एकरा के लाजो ना लागे वोट माँगे अइले हो। सैफई में नाच करवले पइसा खूब बहवले हो एकरा के लाजो ना लागे वोट माँगे अइले हो। बदमासन के टिकस…\nभोजपुरी गीतजयशंकर प्रसाद द्विवेदीLeaveacomment


टटको में टटका खबर : 30 सितंबर 2014, मंगल – Anjoria\nशिखर बातचीत का बाद प्रेस से बतियावत नरेन्द्र मोदी आ बराक ओबामा\nइलाहाबाद, अजमेर, आ विशाखापत्तनम के स्मार्ट सिटी बनावे में अमेरिका सहयोग करी.\nगोरखपुर का नियरा नन्दा नगर क्रासिंग का लगे कृषक एक्सप्रेस आ बरौनी एक्सप्रेस के टक्कर में नाहियो त बीस जने घवाहिल. केहू के मरे के खबर अबहीं नइखे आइल.\nभारत के हित से जुड़ल सगरी मुद्दा पर बहुते साफगोई से आपन बात रखलन पीएम नरेन्द्र मोदी. कवनो मुद्दा पर कवनो तरह के हिचकिचाहट नइखे लउकत. दुनू विश्व नेता का बीच सहज समुझो लउकल साझा प्रेस कांफ्रेंस में.\nसाझा पत्रकार सम्मेलनो में पीएम मोदी आपन बात हिन्दी में रखलन.\nअमेरिकी राष्ट्रपति बराक ओबामा आ भारत के प्रधानमंत्री का बीच के शिखर वार्ता खतम हो गइल. थोड़ देर बाद साझा बयान सामने आवे के बा.\nलूथर किंग जूनियर का स्मारक पर नरेन्द्र मोदी के खुद ले के अइहन बराक ओबामा. इहो देखावत बा कि मोदी के कतना महत्व दिहले बाड़न ओबामा. अमेरिका के आदत ना ह कवनो देश के अतना महत्व देबे के बाकिर भारत के मामिला मोदी का चलते बहुते खास बन गइल बा.\nबराक ओबामा आ नरेन्द्र मोदी के साझा बयान आवे के उमेद बतावल जात बा. trade, tradition आ terrorism तीन गो टी पर जोर हो सकेला.\nबराक ओबामा आइसिस का खिलाफ लड़ाई में पीएम मोदी से भारत के सहकार के गोहार लगवले. जबाब में आतंक से लड़ाई के आपन अनुभव बतवलसि भारत.\nह्वाइट हाउस का सोझा अमेरिकन भारतीय लोग के बड़हन भीड़. सभे पीएम मोदी के एक झलक देखे ला बेकरार.\nसासाराम के मां ताराचंडी मंदिर परिसर में भइल बवाल के मामिला में पुलिस छह जने के गिरफतार कइलसि. पाँच सौ अनाम लोग का खिलाफ मामला दर्ज.\nसारधा चिट फंड घोटाला से जुड़ल रहे के आरोप लागल चार गो फुटबाल टीम के बैंक खाता सीज क दिहलसि प्रवर्तन निदेशालय.\nदेश में सेकूलरिज्म बचवले राखे का नाम पर कांग्रेस उपाध्यक्ष राहुल गांधी 23 नवम्बर का दिने पटना में गांधी मैदान से राजभवन ले पार्टी कार्यर्कतन का साथे मार्च करीहें. देखल जाव कि पहुॅचत बाड़न कि ना.\nआजु अधरतिया से पेट्रोल के दाम में 65 पइसा के कमी. डीजल के दाम का बारे में फैसला पीएम मोदी के लवटला का बाद कइल जाई.\nस्नूपगेट में नरेंद्र मोदी खातिर दिक्कत पैदा करे के कोशिश करे वाला निलंबित आईएएस अधिकारी प्रदीप शर्मा के भठियरपन का मामिला में गिरफ्तार कर लिहल गइल. शर्मा के संपतिओ मनी लांड्रिंग करे का आरोप में सोमार का दिने जब्त क लिहलसि प्रवर्तन निदेशालय.\nसासाराम के ताराचंडी में होखत एगो सांस्कृतिक कार्यक्रम में बवाल. पवन सिंह आ बिहार के संस्कृति मंत्री विनय बिहारी का मौजूदगी में बवाल भइल. पुलिस के लाठी चार्ज का बाद माहौल अउर बिगड़ गइल.विनय बिहारी के कार आ एगो अउर गाड़ी में लोग आग लगा दिहल आ विनय बिहारी समेत कई लोग घवाहिल हो गइल बा. विनय बिहारी एह घटना के साजिश बतवलन.\nपीएम नरेन्द्र मोदी आ राष्ट्रपति बराक ओबामा के शिखर वार्ता शुरू होखही वाला बा. दुनू तरफ के लोग ह्वाइट हाउस चहुँपल.\nमुंबई के लोकमान्य तिलक टर्मिनस से गोरखपुर जात 12542 सुपरफास्ट रेलगाड़ी के एयरकंडीशनर कोच में परोसाइल खाना में तिलचट्टा मिलला का बाद बवाल मच गइल बा.\nकेन्द्रीय मंत्री रहल आ कांग्रेस के बड़की नेता डा. गिरिजा व्यासो प्रधानमंत्री नरेन्द्र मोदी के विदेश नीति के तारीफ कइली.\nजेल में बन्द कुछ लोगन के जेले से प्रार्थना पत्र मँगवा के ओह लोग के जमानत दे दिहला के खिलाफ जौनपुर के वकील जिला के मुख्य न्यायिक मजिस्ट्रेट का काम का खिलाफ अदालत के बायकाट कइलन.\nबिना सबसिडी वाला रसोई गैस सिलिण्डर का दाम में कमी कर दिहल गइल बा. दिल्ली में ई कमी हर सिलिण्डर पर 21 रुपिया के भइल बा.\nडालर में आइल मजबूती का चलते आजु रुपिया 21 पइसा टूट गइल आ हर डालर के दाम 61.74 रूपिया हो गइल.\nसारण जिले में तीन महीना पहिले एगो सोनार से लूटल लाखो रुपिया के गहना में से दस लाख के गहना पुलिस बरामद कर लिहलसि आ चार गो अपराधियन के गिरफ्तारो कर लिहलसि.\nव‌ाराणसी में बोलत शिव सेना प्रधान महासचिव आ प्रवक्ता अरुण पाठक कहलन कि महाराष्ट्र विधानसभा चुनाव में भारतीय जनता पार्टी के घमण्ड टूट जाई.\nउत्तर प्रदेश में बिजली संकट खातिर केन्द्र आ राज्य सरकार का बीच तूतू मैं मैं का बावजूद जनता के कवनो राहत नइखे मिलत. बिजली के संकट बहुते कष्ट देबे लागल बा.\nरिर्जव बैंक गवर्नर रघुराम राजन कहलन कि उनुका एकर अधिका चिंता नइखे कि प्रधानमंत्री जनधन योजना में खुलत खाता के ‘अपना ग्राहक के जानऽ’ कतना बढ़िया बा. कहलन कि वित्तीय समायोजन के एह कदम के स्वागत बा.\nहोंडा मोटरसाइकिल कंपनी गुजरात सरकार से अहमदाबाद के मांडल क्षेत्र के विठ्ठलपुर गांव का नियरा एक हजार करोड़ के लागत से दूपहिया वाहन संयंत्र लगावे ला समझौता कइलसि.\nभारत के फारवर्ड आकाशदीप सिंह के अकेला गोल का बदौलत भारत के हाॅकी टीम दक्षिण कोरिया के हरा दिहलसि आ अब फाइनल में अपना पुरान टकरइत पाकिस्तान से खेली. बारह बरीस के लमहर सूखा का बाद ई मौका मिलल बा.\nकर्नाटक उच्च न्यायालय तमिलनाडु के मुख्यमंत्री रहल जे. जयललिता के जमानत याचिका के सुनवाई अगिला6अक्टूबर के करी. तबले उनुका जेले में रहे के पड़ी.\nरिर्जव बैंक के गवर्नर रघुराम राजन आजु कहलन कि जानबूझ के करजा ना चुकावे वाला के परिभाषा बदलल जाई जेहसे कि ओह कंपनी के निदेशको के जिम्मेदार ठहरावल जा सके.\nप्रधानमंत्री नरेन्द्र मोदी तीन अक्टूबर का दिने रेडियो से देशवासियन से अपना मन के बात करीहें. ओही दिने नवमी आ दशमी दुनू पड़त बा.\nगूगल के सोशल मीडिया साइट आर्कुट आजु से बन्द हो जाई. फेसबुक अइला का बाद आर्कुट के बाजार बिगड़ गइल ना त एक जमाना में आर्कुटे के नाम रहुवे.\nएनडी तिवारी के कोर्ट से साबित बेटा रोहित शेखर के समाजवादी पार्टी में शामिल होखे के बात चरचा में.\nसफाई अभियान से सहमति जतवले आआपा के अरविन्द केजरीवाल. बाकिर कहलन कि एह अभियान में बस फोटो खींचवावे ला नौटंकी होखत बा. आआपा कहलसि कि ई अभियान कवनो एक दल के ना हो के सगरी देश के अभियान ह.\nआजु अधरतिया से पेट्रोल आ डीजल के दाम घटे के उमेद बा.\nचंदौली जिला के मुगलसराय इलाका में काल्हु एगो नवही के गोली मार के मार दिहले बदमाश.\nमोद्रिक नीति में कवनो बदलाव ना कइलसि रिजर्व बैंक. लोगो के अइसने अनेसा रहे.\nबराक ओबामा के महात्मा गाँधी के गीता टीका आ राजघाट पर खींचल मार्टिन लूथर किंग के फोटो उपहार दिहलन नरेन्द्र मोदी.\nनरेन्द्र मोदी से प्रभावित भइलन विदेशी निवेशक. मास्टरकार्ड सीईओ कहलन कि भारत में भरोसा जगा दिहलन मोदी.\nतमिलनाडु में आजु कवनो फिलिम ना देखावल जाई. सगरी सिनेमाघर बन्द रही जयललिता के गिरफ्तारी का विरोध में.\nओबामा आ नरेन्द्र मोदी मिल के लिखिहें अमेरिका के एगो अखबार के संपादकीय. पहिला बेर अइसन होखे वाला बा.\nपहिला बेर अमेरिका आ भारत मिल के जारी कइले विजन स्टेटमेंट. कहल गइल ‘चलें साथ साथ : फारवार्ड टुगेदर वी गो’.\n2 अक्टूबर का दिने स्वच्छता अभियान में शौचालय साफ करे के आदेश मिलल सरकारी अधिकारियन के. मंत्री लोग पहिलही लागल बा झाड़ू उठा के एह अभियान में.\nचैम्पियन लीग बीसबीसा में आजु बारबाडोस ट्राइडेन्ट के मुकाबला न्यूजीलैण्ड के नार्दर्न नाइट्स से. हालांकि एह मैच के कवनो महत्व नइखे रहि गइल.\nपाकिस्तान के लाहौर लायन्स सेमीफाइनल में पँहुचे ला पर्थ स्कार्चर्स से मुकाबला करी.\nओबामा के दिहल निजी डिनर पार्टी में मिशेल ओबामा मौजीद ना रहली. शाकाहारी भोजन परोसल गइल सभका के बाकिर नरेन्द्र मोदी उपवास पर.\nवाशिंगटन में मोदी के शानदार स्वागत. ह्वाइट हाउस का सोझा पहिला बेर गरबा आ भांगड़ा कइले भारतीय अमेरिकी. बराक ओबामा कहलन केम छो मिस्टर प्राइम मिनिस्टर!\nबिल क्लिंटन आ हिलेरी क्लिंटन के मुलाकात भइल. पैतालिस मिनट के बातचीत में भारत अमेरिका संबंध पर चरचा भइल.\nअमेरिका के चेतावत नरेन्द्र मोदी कहलन कि अफगानिस्तान से निकले में हड़बड़ी मत करे ना त एकरो हाल उहे हो जाई जवन इराक में भइल.\nओबामा से मिले का पहिलही साफ क दिहलन पीएम मोदी कि खाद्य सुरक्षा आ व्यापार सहूलियत समझौता साथे साथ चलावे के पड़ी.\nपीएम नरेन्द्र मोदी कहलन कि आतंक भारत के जनमल ना ह, एहिजा बाहर से भेजल जात बा. कहलन कि आतंकवाद आतंकवाद होला निमन आ बाउर ना. हर आतंकवाद बाउरे होला आ ओकरा से निपटे के पड़ी.\nजयललिता के जमानत याचिका पर सुनवाई आजु ना होखी काहे कि पब्लिक प्रोसेक्यृटर के नाम तय अबहीं ले तय नइखे भइल.\nभारत में निवेश के जोरदार पैरवी करत नरेन्द्र मोदी सोमार का दिने अमेरिका के उद्योगपतियन से बात कइलन आ टैक्स के स्थिर राखे के भरोसा दिहलन.\nPrevious Post: साथ साथ चले के बा हमनी के : मिल के लिखलन ओबामा आ मोदी\nNext Post: टटको में टटका खबर : 1 अक्टूबर 2014, बुध


दामिनी के सन्नी देओल जइसन किरदार का इन्तजार में पवन सिंह – Anjoria\nपवन सिंह देखे में भलही चाकलेटी लागत होखस बाकिर उनका एक्शन करे में बेसी आनन्द मिलेला. भोजपुरी सिनेमा में सुपर स्टर के दर्जा पा चुकल पवन सिंह कहेलें कि एक्शन फिल्म उनका के बहुते उत्साहित करेले. बतावेले कि सन्नी देओल उनकर आदर्श हीरो हउवन आ ऊ अपनहू चाहेले कि एक्शन से भरपूर फिल्मन में काम करे के मौका मिले. फिल्मन में एक्शन सीन पवन सिंह खुदे करेले आ खतरा से खेलल उनकर आदत जइसन हो गइल बा. कहलो पर ऊ खतरनाक सीन खातिर डुप्लीकेट ना मँगावस. बार बार चुटहिल आ गवाहिल होखेले, जरत जरत बाचेले बाकिर एक्शन करे के पैशन ना छूटे.\nएह साल पवन सिंह के जब केहू दिल में समा जाला, देवरा बड़ा सतावेला, सईया के साथ मड़ईया में, आ प्यार बिना चैन कहाँ रे जइसन हिट फिल्म रिलीज हो चुकल बा आ आवे वाली फिल्मन में कुरुक्षेत्र, गुण्डाराज, कब तक चुप रहब, गंगा पुत्र सहित दर्जन भर फिल्म बाड़ी सँ.\n(स्रोत : मु॰ खालिद)\nPrevious Post: प्रतिभा सिंह के भजन एलबम 'महिमा माई के'\nNext Post: निर्देशक असलम शेख के मिलल नजीर हुसैन सम्मान


संपादकीय: अंक - 32 (16 जून 2015) - मैना: भोजपुरी साहित्य क उड़ान (Maina Bhojpuri Magazine)\nHome प्रभुनाथ उपाध्याय विविध संपादकीय संपादकीय: अंक - 32 (16 जून 2015)\nसंपादकीय: अंक - 32 (16 जून 2015)\nभारत के राजनीति\nराजनीति देश औरी समाज खाती बहुत जरूरी बा पर एकरा भईला कऽ फायदा तबे बा जब देश कऽ सामाजिक, शैक्षणिक, औरी आर्थिक विकास होखे। जब कबो ए तीनों के सही ढँग से विकास होला तऽ देश-समाज उन्नति के शिखर पर पहुँचेला लेकिन एकरा खाती राजनैतिक दलन के सहजोग बहुत जरुरी बा। जब राजनैतिक दल आपन-आपन सुवारथ छोड़ि के देश खाती काम करे लगिहें तहिए भारत फेर से सोना के चिड़िया बनि जाई। पर आज के साँच ई बा राजनैतिक दल अपनी राजनीति के जाति, धरम औरी क्षेत्र से जोड़ लेले बाड़े औरी ए तरे जेतना हो सकत बा देश के नोकसान करत बाड़े।\nआज देश में 36 गो राज्य बाँड़े सऽ औरी हर राज्य में अलगा-अलगा विचारधारा के दलन के शासन बा औरी हर दल आपन-आपन विचारधारा के लागू करे के कोसिस करत बा। एतने नईखे, आपन-आपन विचारधारा के लागू करे के ई काम हर पाँच साल पर सरकार बदलला से सँगे होखत रहेला। औरी ए तरे जेतना नोकसान हो सकेला राजनैतिक दल कर रहल बाड़ें सऽ। लेकिन अगर ई हो सकित कि सगरी के सगरी दलन के बस एकसुआहे लोगन खाती काम करे लागो तऽ सभ बदल जाई। जरूरी बा कि ए ओर धियान दियाओ।\nदेखे में आवत बा कि आज के राजनीति धीरे-धीरे गाँव-देहात भूला गईल बे औरी ओकर पूरा कऽ पूरा धियान शहर की ओर घूम गईल बा। पहिले गाँवन के खुशहाल बनावे के सपना देखावल जात रहे तऽ आज गाँवन के शहर बनावे के देखावल जाता। ई काँहा ले ठीक बा? का एसे देस के केवनो भला होखे के बा का? गाँवन के खतम कऽ दिहला के बाद भारत बाँचि जाई का? का जाने काँहे आजादी के समय से ही गाँव के लोगन के छबी कामचोर औरी बेकार के बना दिहल गईल बा औरी ई छबी लोगन में घर कईल जाता। जबकि गाँव कामचोर औरी बेकार लोगन कऽ नाही बाकिर कर्मठ औरी मेहनती लोगन के कारन खड़ा बा। गाँव के भूलववला से ना गाँव के जियवला से ए देस के भला हो सकेला।\nअंक - 32 (16 जून 2015)


मोनालिसा के स्पेशल सांग – Anjoria\nजनवरी 21, 2014 देवरा भइल दिवाना, मोनालिसा, स्पेशल सांग\nभोजपुरी सिनेमा के हॉट गर्ल मोनालिसा सुपरहिट निर्माता-निर्देशक राजकुमार पाण्डेय के अगिला फिलिम ‘देवरा भईल दीवाना’ मे एगो स्पेशल सांग में लउकीहे. एहमे मोनालिसा नवोदित स्टार प्रदीप पाण्डेय ‘चिंटू’ संगे ठुमका लगवले बाड़ी. एह गाना के मुखड़ा बा ‘ई मोतिहारी जिला’.\nबकौल मोनालिसा इ गाना क के बहुते मजा आइल उनुका. कहली कि जब इ गाना करे के प्रस्ताव दिहले राजकुमार जी त नकार ना पवली.\nसाईंदीप फिल्म्स के बैनर मे बनत एह फिलिम मे मनोज तिवारी, पाखी हेगड़े, काजल राघानी के प्रमुख भूमिका बा.


फिल्म समीक्षा: ‘निरहुआ चलल लंडन’- अश्लीलतामुक्त मनोरञ्जक फिल्म ; परिवार के साथ देख सकेनी – Aapan Birgunj\nफिल्म समीक्षा: ‘निरहुआ चलल लंडन’- अश्लीलतामुक्त मनोरञ्जक फिल्म ; परिवार के साथ देख सकेनी\nadmin प्रकाशित मिति - Feb 17, 2019 8 0\nफ़िलिम: निरहुआ चलल लंदन\nस्टारकास्ट: दिनेश लाल निरहुआ, आम्रपाली दूबे, मनोज टाइगर\nनिर्देशक: चंद्र प्रकाश पंत\nनिरहुआ चलल लंदन”, भोजपुरी सिनेमा के बहुप्रतीक्षित बहुचर्चित फ़िलिम में से एगो बा। लोग के एह फ़िलिम के बड़ा बेसब्री से इन्तज़ार रहे। बहुत लमहर इन्तज़ार के बाद आख़िर १५ फ़रवरी शुक्रवार के दिन सिनेमाघर में ई फ़िलिम प्रदर्शित भईल।\nकुल मिलाके भोजपुरी के सबसे भारी बजट के फ़िल्मन में से एक “निरहुआ चलल लंदन”, भोजपुरी फ़िलिम के दुनिया में पारिवारिक फ़िलिम के रूप में दर्शनीय बा। एह से साफ़-सुघड़ फ़िलिम बनावे के एगो शुरुआत हो सकत बा\nदुनिया के कवनो कोना में जब भी कवनो के मुँह से लंदन शब्द निकलेला त एगो ख़ास तरह के आकर्षण बन जाला। लंदन शब्द अपने आप में एगो glamour पैदा क देवेला। Glamour आ आकर्षण के साथे-साथे जागेला उम्मीद, गुणवत्ता के माँग। भोजपुरी सिनेमा एह घड़ी बड़का बजट, ताम-झाम से भरल रहऽता। जेकरे एगो उदाहरण बा फ़िलिम “निरहुआ चलल लंदन”। मुंबई आ पटना के गलियन में घूमत-घूमत एह बेर निरहुआ आम्रपाली के साथ चहूँपल बा लंदन। त का लंदन शब्द से जवन आकर्षण आ उम्मीद बनेला ओकर भरपाई भईल बा एह फ़िलिम में? आईं जानल जाव।\n“निरहुआ चलल लंदन”, भोजपुरी फ़िलिम के दुनिया में एह घड़ी के फूहड़ता से तनका हटके एगो साफ़-सुथरा फ़िलिम बा।\nफिल्म के कहानी\nफ़िलिम के कहानी बा निरहुआ (दिनेश लाल यादव) आ जुली (जूली) के। निरहुआ गाँव-शहर के एगो स्थापित गायक बा। जेकर गाना आ स्टेज शो के लोग दीवाना बा। ईहे निरहुआ के बिआह ओकर बाप (गोपाल राय) करावे के चाहत बा। बाकिर कईयन लड़की से बात चलवला का बाद भी निरहुआ मानत नईखे। बिहार के एगो गाँव में रहत निरहुआ के भी आपन सपना बा। जेकरा खातिर ऊ अभिन बिआह करेके नईखे चाहत।\nओने लंदन में रह रहल बाड़ीं फ़िलिम के नायिका जूली(आम्रपाली दूबे)। शोख़ चंचल सुन्दर जूली, माई बाप के दुलारी जूली। जूली के पापा लंदन के एगो बड़का स्थापित व्यवसायी बाड़ें। उनकर सपना बा आपन करेज के टुकड़ा जूली के एगो बन्हिया लड़का आ घर में शादी कर करे के। जूली भी निरहुए के जईसन बिआह नईखीं करे के चाहत। लेकिन आपन पापा के समुझवला से बिआह खातिर तईयार हो जालीं।\nलंदन के ही प्रतिष्ठित व्यवसायी विश्वम्भर के लईका से जूली के शादी करे खातिर जूली के पापा विश्वम्भर के लगे चहूँपलन। बाकिर उहाँ दादी बिआह होखे से पहिले एगो शर्त राखेली। शर्त के पूरा करे खातिर जूली भारत आवेली जहवाँ निरहुआ से भेंट होखेला। एकरा बाद ही शुरू होखेला फ़िल्म के रोमांच आ रोमांस के उलझन।\nअब बात फ़िलिम के तकनीकी पक्ष के। सबसे पहिले बात पटकथा लेखन के। फ़िलिम के पटकथा लेखक बाड़न संतोष मिश्रा। फ़िलिम के शुरुआत के कुछेक हिस्सा के पटकथा में कसाव बा बाकिर फ़िलिम जईसे-जईसे आगा बढ़त जाला वईसे-वईसे पटकथा ढीला पड़त जाला। सबसे पहिले त फ़िलिम के प्लॉट के स्थापित कईले बिना कहानी आगा बढ़त जाला। निरहुआ एगो गायक बा एकरा दृश्य माध्यम से स्थापित करे के जगह संवाद से काम चलावल गईल बा। सीधे जब आवश्यकता पड़ल तबे पता चलल कि निरहुआ गायक बा। पटकथा छोट-बड़ कईयन चूक से भरल बा। जूली जब भारत से लंदन वापस जाली तब उनकर माई के कहीं अते-पता नईखे। हेलिकॉप्टर लगे चाची नईखी बाकिर लंदन में चहूँप गईल बाड़ीं। कईसे? पता ना। पूरा फ़िलिम में जूली के एगो खलनायक बिआह करे खातिर तंग कईले बा। जूली से ओकर भेंट कईसे बा ईहो नईखे देखावल गईल। फ़िलिम में जेतना भी पात्र बा सबके चरित्र विशेषता के संवाद के माध्यम मात्र से स्थापित करे के प्रयास भईल बा ख़ाली एगो निरहुआ के संघतिया बनल अभिनेता मनोज टाइगर के छोड़ के।\nफिल्म के निर्देशन पक्ष\nअब बात निर्देशन के। “निरहुआ चलल लंदन” फ़िलिम के निर्देशक बाड़न चंद्र प्रकाश पंत। चंद्र प्रकाश पंत फ़िल्मन में पहिले stunt निर्देशन में काम कईले बाड़न। “निरहुआ चलल लंदन” उनकर पहिला बड़का बजट के फ़िलिम बा। जवना में stunt निर्देशन भी ऊहे कईले बाड़न। फ़िलिम में निर्देशकिय प्रभाव भी ठीके-ठीके बा। कम पात्र से काम चलावे के कोशिश में निर्देशक कही-कहीं कहानी से समझौता भी कईले बाड़न। कबो-कबो लागेला कि कहीं जान पहिचान के आधार प अभिनेता लोग के चुनाव कईल गईल बा। लेकिन जब-जब भावनात्मक दृश्य आईल बा निर्देशक आपन छाप छोड़ें में सफल भईल बाड़न। ४ करोड़ के बजट के भोजपुरी फ़िलिम में अभिनेता लोग के गलत चुनाव के रिस्क लेवल कवनो भी लिहाज़ से ठीक ना कहल जाई। बाकिर जवना फूहड़ता खातिर भोजपुरी फ़िलिम एह घड़ी बदनाम बा ऊहवाँ निर्देशक एगो साफ़-सुथरा पारिवारिक फ़िलिम बनावे में सफल भईल बाड़न। बधाई के पात्र बाड़न।\nफ़िलिम के लोकेशन आ संगीत फ़िलिम के मज़बूत पक्ष बा। लंदन आ नेपाल में फ़िल्मावल दृश्यन में लोकेशन के ख़ूबसूरती दर्शक के ख़ूब लुभावेला। गीतन में लंदन स्ट्रीट के दृश्य आ नेपाल में पहाड़न आ झील के सुन्दरता भी नीमन बा। बाकिर लंदन के स्थापित करे खातिर ड्रोन कैमरा से लीहल गईल मास्टर शॉट के अधिकता ख़लल बा।\nमधुकर आनंद के संगीत से सजल गीतन आपन प्रभाव छोड़ें में सफल भरके बा। हालाँकि कि पहिलका गीत जवना में निरहुआ के साथे सम्भावना सेठ के आइटम डान्स बा, ओकरा हिंदी में ना रखके भोजपुरी में राखल जाईत त ठीक रहित। काहे से कि निरहुआ ईहे गीत के माध्यम से फ़िलिम में गायक के भूमिका में स्थापित हो रहल बा। बाकिर फ़िल्मी निर्माण बहुत रिस्की आ महँगा व्यवसाय भईला से शायद व्यवसायिक मजबूरी के कारण ई करे के परल होई।\nफ़िलिम में कैमरावर्क ठीक बा। लोकेशन के सुन्दरता कैमरामैन के आधा काम क दिहले बा। कुछेक दृश में ज़रूरत ना भईला के बाद भी ट्रॉली शॉट के बेवजह इस्तेमाल भईल बा। जब जूली के पापा निरहुआ के घरे जालन तब कार रुके के समय डॉली-इन शॉट के ज़रूरत ना रहे। तेपरो लेटेस्ट इक्विप्मेंट के इस्तेमाल फ़िलिम के लूक के ग्लैमरस बनावे में योगदान चहूँपवले बा।\nफ़िलिम के बैक्ग्राउंड संगीत बहुतेरे दृश्य में मैच नईखे करत। जेकरा वजह से सही प्रभाव नईखे बनत। कहीं-कहीं त रुकावट ही बनल बा। कही दृश्य संवाद बदल जाता बाकिर बैक्ग्राउंड संगीत देर से बदलऽता। अभिनय के लिहाज़ से दिनेश लाल यादव के काम नीमन बा। जवन भी दृश्य में कुछ करे के मौक़ा मिलल बा ऊहवाँ अभिनेता के रूप में दिनेश लाल आपन काम नीमन से कईले बाड़न।\nभोजपुरी फ़िल्मी दुनिया के सबसे महँग अभिनेत्री के रूप में स्थापित आम्रपाली दूबे के अभिनय बहुत शानदार बा। लंदन के लड़की आ बिहार के लड़की दूनु में ऊ शानदार काम कईले बाड़ीं। पूरा फ़िलिम में उनकर सुन्दरता लउकल बा। पूरा फ़िलिम में उनकर परिधान भी विशेष रूप से आकर्षण के केंद्र बनल बा। अभिनय के दृष्टिकोण से निरहुआ आ आम्रपाली दूबे के काम सराहनीय बा। मनोज टाइगर भी नीमन अभिनय कईले बाड़न। निरहुआ के माई-बाप के भूमिका में रहल कैरेक्टर आर्टिस्ट के छोड़ दिहल जाए त बाक़ी सब कलाकारन के काम औसत ही कहल जाई। दादी के भूमिका निभा रहल महिला कलाकार के काम भी स्वागत योग्य बा।\nकुल मिलाके भोजपुरी के सबसे भारी बजट के फ़िल्मन में से एक “निरहुआ चलल लंदन”, भोजपुरी फ़िलिम के दुनिया में पारिवारिक फ़िलिम के रूप में दर्शनीय बा। एह से साफ़-सुघड़ फ़िलिम बनावे के एगो शुरुआत हो सकत बा। ४ करोड़ के बजट में दर्शक के एगो साफ़-सुथरा, भावनात्मक फ़िलिम बनावे ला सम्पूर्ण टीम बधाई के अधिकारी बा लोग।\nफिल्म रेटिंग – ७ (१० मेसे )


(अतवार, 30 अक्टूबर)\nउप्र के बदहाली खातिर बसपा आ कांग्रेस के जिम्मेदार बतवले भाजपा अध्यक्ष नितिन गडकरी. ऊ कुशीनगर में पार्टी के राज्य शाखा के संबोधित करत ई बाति कहलन.\nराष्ट्रीय माध्यमिक शिक्षा अभियान का तहत राज्य में चार सौ उनचास गो नया माध्यमिक विद्यालय खोलल जाई. एह विद्यालयन खातिर वार्षिक योजना में पाँच सौ सैंतीस करोड़ रुपिया के प्रावधान राखल गइल बा. एही धन में से दू सौ सैंतीस मौजूदा विद्यालयन में अतिरिक्त कक्षा, प्रयोगशाला, पुस्तकालय, पेयजल आ शौचालय के निर्माण करावल जाई.\nशनिचर का दिने इलाहाबाद के मोतीलाल नेहरू इंस्टीच्यूट आफ टेक्नालाजी के दीक्षान्त समारोह भइल जवना के मुख्य अतिथि रहलन मशहूर वैज्ञानिक डा॰ पी॰सी॰ गोयल.\nदशहरा आ दीवाली का चलते राज्य में मतदाता सूची पुनरीक्षण के काम में ढेरे लोग छूट गइला का चलते अब पुनरीक्षण के काम एगारह नवंबर ले चलावल जाई.\nसुल्तानपुर जिला में एगो विचाराधीन कैदी के रहस्यमय हालात में मौत भइला पर परिजन के आरोप बा कि ओकरा के जेल में यातना देके मुआवल गइल बा.\nइलाहाबाद जिला बलात्कार के विरोध करे वाला अपना पड़ोसी नाबालिग लड़की के एगो आदमी हत्या कर दिहलसि. पुलिस ओकरा के गिरफ्तार कर लिहले बिया.


उन्मुक्त गगन में उड़ान भरे के सिखावेला बाल चित्रकला... - cartoondhun\nHome भोजपुरी भोजपुरी लोकपत्र उन्मुक्त गगन में उड़ान भरे के सिखावेला बाल चित्रकला…\nPosted By: Cartoonist Omprakash Amritanshuon: May 01, 2017 In: भोजपुरी लोकपत्रTags: Child Painting, चित्रकार, प्राकृतिक सुन्दरता, बाल चित्रकला, बालमनNo Comments\nबाल मन के चंचलता आ निश्छलता एह प्रकर से उद्वेलित करेला कि कबो ऊ पल भर में खुला आसमान में उड़े के कल्पना करेला त कबो आपन भीतर छिपल भावना के मूर्त रूप में ढ़ाले के कोशिश करेला। कबहीं अपना आस-पास के प्राकृतिक सुन्दरता के कागज के टुकड़न पे चिपकावल चाहेला, त कबहीं मानव आकृति बनावत समय रेखन के समवत प्रयोग से हास्य पैदा करेला, बतावत बाड़न आपन हिन्दी आलेख में चर्चित चित्रकार आ कला समिक्षक भुनेश्वर भास्कर-\nरेत, धूर आ गील माटी पे दउड़े, खुशी से गोड़ के पटके चाहे बार-बार गोड़ के तलवा के रगड़ला के बाद फलक पे कुछ रेखा उभर जाला। रेत के कण के अँगुरी से चीरला के बाद रेत के बीच में पड़ल लकीर चाहे गोड़ के छाप देखला के बाद एगो आकृति के रूप में दृष्टिगोचर होखेला। निशान के रूप में उभरल रेखा कबो-कबो कला के स्रोत बनी, समझ पावल मुश्किल रहे। तब शायद ओह आकृतियन के रेखा या आकृति कहे के रिवाज ना रहल होेई। एहके रेखा नाम से संबोधन भी ना कइल जात होई। समय- अंतराल के बाद चिन्ह के रूप में चिन्हित कइल गइल। ओकर महŸाा समझल गइल आ जीवन के साथे जोड़ के अपने आप के अभिव्यक्त करे के, दूसरा के समझावे आ विस्मृत पहलुअन के आकार-रूप में प्रस्तुत करे के कोशिश कइल गइल। तब से आज तक अनगिनत रूप में रेखाकंन आज हमनी के साथे बा।\nकोमल-कोमल, सुनर-सुनर, नन्हीं-नन्हीं हाथ के अँगुली कवनो तख्ती पे एह तरे घूमेले कि तख्ती आ अँगुली के स्पर्श से कुछ रेखा, कुछ आकृति उभर जाला। यदि हाथ में कवनो अइसन वस्तु होखे जेकरा के रगड़े से कवनो चिन्ह चाहे ओकर रंग तख्ती पे लाग जाए त रंगन के समवेत प्रभाव से आकृति बन जाले। खेल-खेल में लड़िकन द्वारा बनावल रेखन-चित्रण के बाल चित्रकला कहल जाला। बाल मन के रचल चित्र-कलाकृति कई मायने में उल्लेखनीय होखेला। बच्चा जब चित्र उड़ेहे बईठेलन सं त स्वाभाविक, सहज आ स्वतःर्स्फूत तरीका से लकीरन के ताना-बाना बुनेलन सं। देखते-देखते पल भर में फलक रंग-रेखा से भर जाला। जाने-अनजाने में केतना महत्वपूर्ण चीजन के प्रस्तुति देखल जा सकेला, जेकरा सहारे लड़िकन के कल्पनाशीलता, सोंच आ दृष्टि के महसूस करे के मिलेला।\nबालमन के चंचलता आ निश्छलता कबहीं पल भर में उन्मुक्त गगन में उड़ान भरे के कल्पना आ कबो अपना भीतर छिपल भावना के मूर्त रूप में ढाले के कोशिश देखते बनेला। कबहीं आपन आस-पास के प्रकृतिक सुन्दरता के कागज के टूकड़ा पे चिपकावल चाहेला त कबो मानव आकृति बनावत समय लकिरन के समवेेत प्रयोग देख के हँसले बिना रहल ना जाला। काहे से कि इ सब प्रकिया कवनो सुनियोजित ढ़ंग से ना होखे। बच्चा पहिले से सांेच के रंग-रेखन के व्याख्या ना करेला बल्कि सिर्फ चेतन मन के प्रयोग करत मनमौजी ढ़ंग से तरह-तरह के रूप-आकृति के सिरिजन करेला। ओह दौरान रचनाधर्मिता से संबंधित जवन क्रिया होखेला ऊ कलात्मक दृष्टिकोण से केतना प्रभावशाली बा, एकर अंदाजा शायद बाल मन के ना होखे।\nलड़िकन के बनावल अधिकांशतः कलाकृति में रेखा के प्रयोग होखेला। मोट-पातर रेखन से बाहरी ढ़ंाचा बनाके अंदर के भाग में कतहीं-कतहीं पातर रेखा के इस्तेमाल होखेला, जवना से आकृति के भव्यता बढ़ जाला। कवनो तकनीकि व्याकरण आ आकृति के अनुपातिक जानकारी के बिना रेख के उकेरे प्रक्रिया चलत रहेला। बच्चा मन के सबसे पहिला प्रथमिकता फलक पे विषय-प्ररूप के अनुसार आकृति के रखल आ आपन भावना उड़ेहल होखेला। फलक के कवनो भाग से चित्र बनावत, छोट-बड़, आड़ा-तिरछा रेखा के संयोजन से चित्र संपूर्ण हो जाला। कवनो आकृति बिना दबाव के सहजता के साथे रेखन में बंधाइल चल जाला। आदमी बनावे के बा त सिर, शरीर, हाथ आ गोड़ होखे के चाहीं, बाकिर जरूरी नईखे कि ओकर अनुपातिक आकार का होई। गोल आकार में दू गो बिंदु दुनो आंख के प्रतीक, एगो बड़हन रेखा नाक आ एगो छोट पट लकीर मुंह के दर्शावेला। शरीर छोट लेकिन चौड़ा होखेला। आकृतियन में कहीं-कहीं अति यथार्थ लउकेला। जैसे, फल तुड़त बच्चा के एगो हाथ एतना बड़ा हो जाला कि ऊ असानी से फल तुड़ लेवेेला। नदी-तालाब के ओह पार जाये के क्रम में एगो गोड़ नदी के एह छोर पे त दोसर गोड़ नदी के ओह पार वाला छोर पे बन जाला। छप्पर पे मछरी तैरत नजर आवेली सं। पशु-पक्षियन के बनावट में काफी सहजता लउकेला। एगो चकोर आकृति में एक तरफ मुंह आ दोसरा तरफ में चार गो रेखा, चारो गोड़ खातिर आ एगो रेखा पोंछ के प्रतीक के रूप में तोता, हंस आदि के भी ओकर रूपाकृति में उपस्थित कइल जाला। पानी खातिर दू-चार गो रेखा, पेड़-पौधा आ पता के एहसास करावे खातिर सीधा आ गोल-गोल रेखा के इस्तेमाल होखेला।\nलड़िकन खातिर कला भाषा के जइसन होखेेला। कहल जाव त बच्चा पूरा तरह से ना बोले वाला बालकन के पढ़े-लिखे के व्यवस्था ना होखेेला। रंग रेखन के माध्यम से आपन मनोभाव के अभिव्यक्त करेला सभेके बालक मन। केतना बेर अइसन देखल गइल बा कि जवन लड़िका-लड़िकिन के क्षैक्षणिक शिक्षित नईखन, मूक-बधिर बाड़न। बोल-सुन ना सकेलन, बाकिर रंग-आकर में सिद्वहस्त पावल जालन। बचपन में भलहीं पारिवारिक-सामाजिक यातना के शिकार रहल बचपन मन के सृजनक्षमता के बल पे अलग मुकाम हासिल होखेला। हम ईहां कह सकतबानी कि कला आंतरिक दुनिया के उत्पति ह। आंख मूदला के बाद दृष्टिगत दुनिया के प्रस्तुत करे के काम कलाकार करेला। आज देश के केतना प्रतिष्ठित कलाकार मानेलन कि कला के प्रति उनकर रूचि बचपन से रहे। तब शायद उनकरा पता ना रहे कि कला का होखेला ? रेखा के भूमिका का ह? आड़ा-तिरछा, उलझल-सुलझल रेखन के तह में जाये के इच्छा लेके कला के दुनिया में प्रवेश कइलन। उनकर शुरूआत भी बालकला से हीं भइल। एहसे बालकला के वृहत पैमाना पे देखे के जरूरत बा। काहे से कि ओहि आड़-तिरछा कलाकार छूपल बा। जवन बच्चा तनी बड़ हो जालन उनकर कलाकृति में रेखा के साथे-साथे रंग के प्रयोग भी होखे लागेला। यानी कलाकृति के बाहरी रेखा के अन्दर आकृति से संबंधित सपाट रंग लउकेला। ज्यादातर रंग चटकीला बाकिर आंख के मोेहे वाला होखेला। पृष्ठिभूमि के रंग बालमन के नजर के अनुसार बदलत जाला।\nलड़िकन के कलाकृतियन के कला के परिप्रेक्ष्य में अलग-अलग दृष्टिकोण से देखल जा सकेला आ देखे के जरूरत बा। बाल चित्रकला के निर्मिति निर्देशन के दौरान अलग-अलग वर्ग के लड़िकन के कलाकृति के देखे के मौका मिलल। उनकर कलाकृतियन के बीच से गुजरल एगोे अलग अनुभूति के अहसास होखता। कलाकृति के विषय आ आकृति बनावट उनकर जीवन-शैली आ आस-पास वातावरण के अनुरूप बा। कलाकृतियन के आकृति उनकर घर-परिवार आ समाज से आईल बा। जवन उनकर दशा-स्थिति के प्रतिबिंबित करता। उ आपन जीवन-दर्शन, जीवन-संघर्ष आ सपना सकार करत नजर आवत बाड़न। उनकर बेचैनी,त्रासदी, हताशा के अलावा समाजिक असमानता के दंश भी चित्र में नजर आवता। अलग-अलग भागन में देखे के क्रम में सबसे पहिले उ बालमन के जवन अनपढ़ आ मजदूर वर्ग से बाड़न यानी जे कबहीं स्कूल ना जाके मेहनत आ मजदूरी में लागल बाड़न। जब कभी मौका मिल त देवाल, दरवाजा आ जमीन पे झिटका से आपन भावना के रेखा में बदल देवेलन। अगर ओह लोगन के कागज-पेंसिल दिहल जाव त उत्सुकता के साथे खुशी मन से ढ़ेर सारा रेखा खींचाए लागेला, जेकरा से उनकर मनोस्थिति उभर के सामने आवेला। कलाकृति के अवलोकन करत समय देखल गइल कि कलाकृति में हाथी, आदमी, चिरई, टूटल-दरकल देवाल, माथा पे बोरा लेत बच्चा, सामान ढ़ोअत आदमी, गाय-बकरी चरावत चरवाहा, बालक, कुआँ, रेक्शा, घर, गमला आदि मुख्यरूप से नजर आवेला। स्पष्ट बा कि बच्चा जवन स्थिति परिवेश में रहेला या ओकरा साथ जीवन यापन करेला, ओकरा में कुछ आकांक्षा कुछ सपना भी समाहित होखेला जवन कवनो-कवनो रूप में प्रस्फुटित होखत रहेेला। कवनो आकृति में पक्षी, जानवर के साथे मावन आकृति के भी देखल जाला। एकरा से हम ओह बच्चन के पैनी नजर के अंदाजा लगा सकिलां। भलहीं अक्षर से उनकर संबंध नईखे बाकिर उनकर चित्र में सहजता लउकेला।\nहरा-भरा खेत-खरिहान, नदी-तालाब के कल्पना लेके गाँव के बच्चा खेत में काम करेवाला आदमी, हरवाह, रोपनी-कटनी करत मेहरारूअन के श्रम के बात भी करेलन सं। कृषि संबंधित काम के बीच ओह बच्चन के लालन-पालन होखेला। कबहीं पेंड़ के छांह में त कबहीं कड़कड़ात घाम आ झमझमात मौसम में उनकर सहभागीता रहेेला, जेकर असर मन-मस्तिष्क पे भी पड़ेला। जब उ चित्रण करे बइठेलन त अचानक सउंसे दृश्य चित्र फलक पे उभर जाला। एकरा अलावा जीव-जन्तु, आदि के प्रति भी इनकर गहिरा लगाव देखल जाला। बालमन कई तरह के गवई खेल के कल्पना करत नजर आवेलें। केतना खेलन में रेखा के प्रयोग भी होखेला, जइसे कि छिती-तिती, चिन्ह-चिन्होरिया, सिरगिटान, नव गोटिया आदि। खेल-फॅार्म के भी आपन कलाकृति में शामिल कर के आपन कल्पनाशीलता के परिचय देवेलन सं। इनकर कलाकृतियन पे समग्र नजर डालल जाव त गंवई जन-जीवन, माहौल आ रहन-सहन ज्यादा लउकेला।\nछोटा-छोटा कस्बा जेकरा के हम ना त शहर कह सकिलां ना गाँव। गाँव के आनंद ओतने बा जेतना शहर के। ओहिजा के बच्चा के कलाकृति में सबसे ज्यादा द्वंद्व नजर आइल। कहल जाव त जइसन स्थिति, जइसन अनुभव वइसन विषय। कूछ बाल मन के चित्र-सृजन के क्रम में आपन परिवेश के अनुसार पारिवारिक स्थिति महत्वपूर्ण बा। कुछ बालक मन परब-तेवहार के केन्द्र में रखके उत्सवनुमा माहौल के चित्र के रचना करेलन। प्राकृति के प्रति भी इनकर अथाह प्रेम नजर आवेला। कतहीं गाँव के भूलाईल-बिसरल याद रेखा में बंधाइल, त कतहीं मोटरगाड़ी आ रेल के इंजन के चित्र भी नजर आवेला। देखनी कि एकाध कलाकृति में बड़हन वलय लेके बच्चा आपस में खींचातानी करत बाड़न सं। कुछ कलाकृति में दूर्गा पूजा, सरस्वती पूजा के चित्रण भी मन मोहलस। एहिजा देवी-देवता लोगन के प्रति आस्था हीं कहल जाइ कि बच्चा प्रत्यक्ष या अप्रत्यक्ष रूप से आपन भावना के चित्र रूप में ढ़ालेलन सं।\nदिन-प्रतिदिन आधुनिक विकास हो रहल बा। नया-नया उपकरण प्रयोग में आवत बा। जीवन-शैली बदल रहल बा। भाग-दौड़, भीड़-भाड़ आ चकाचौंध के बीच हमनी के नजर एगो कल्पित ख़्वाब के प्रति ललायित बा। ओकर हिस्सा बने खातिर हमनी के हर संभव कोशिश कर रहल बानी जा। एकर सीधा असर शहर के बालमन पे ज्यादा लउकेला। बचपन से सुख-सुविधा, आराम के वस्तु, मौज-मस्ती में लीन बालकमन के कलाकृति में कई तरह के बदलाव आ नया-नया उपकरण- वीडियो गेम, कार्टून, टी0 वी0, फ्रीज, कुलर, फोन, ए0 सी0, लैपटॉप, बड़हन- बड़हन गाड़ी के उपस्थिति ज्यादा बा। चित्र के देखीं कहीं-कहीं बच्चा बड़ा-बड़ा इमारत के निहारत बा त कहीं हवाई जहाज के यात्रा भी करता। खेल के रूप में वीड़ियो गेम आ क्रिकेट के ज्यादा समावेश बा। कपड़ा के बनावट में सूट-पैंट के अलावा टी-शर्ट आ अति आधुनिक पश्चिमी फैशन के प्रभाव लउकता। ज्यादातर बालमन शहरी जीवन से प्रभावित बाड़न। अइसन महसूस होखत बा कि बालक मन जवन देखेला, अनुभव करेला ओकरा भीतर जवन मनोभाव बनेेेला, ओकरा अभिव्यक्ति चित्र के माध्यम से करेला।\nआज बाल चित्रकला के बड़हन फलक पे देखे, समझे आ व्याख्या करे के जरूरत बा। जवना से उनकर भावना से रू-ब-रू होखल जा सके। एकरा साथे विषय आ तकनीक के संदर्भ में या रचना प्रक्रिया से संबंधित जवन शर्त बा, जवन व्याकरण बा, ओकर समग्र जानकारी बालमन के चाहीं ताकि, बालकमन के रचना में गंभीरता के साथे-साथे कलात्मकता के समावेश हो सके।\nहिन्दी आलेख के भोजपुरी में अनुवाद-\nTags: Child Paintingचित्रकारप्राकृतिक सुन्दरताबाल चित्रकलाबालमन\nकेजरीवाल का क़बूलनामा …\nकाहे नईखे मिलत संविधान में भोजपुरी के दरजा….


विक्रान्त आनन्द के तारीफ कइलन जॉन अब्राहिम – Anjoria\nसिनेमा भोजपुरी के ही-मैन विक्रान्त आनन्द के एके साथ तीन गो फिलिम रिलीज ला तइयार बाड़ी सँ. बहुत कमे अभिनेता होलें जिनकर पहिचान फिलिम रिलीज होखे से पहिले बन जाला आ जब बॉलीवुड अभिनेता जॉन अब्राहिम तारीफ करसु त फेर का कहे के बा.पिछला दिने फिलिम शूट आउट एट वडाला के प्रोमोशन का दौरान बॉलीवुड अभिनेता जॉन अब्राहिम दिल्ली में विक्रांत आनंद के खूबे सरहलें.\nजॉन कहलन कि उनुका बहुते खुशी बा कि उनका से वर्क आउट करावे वाला, उनकर फिटनेस ट्रेनर आ कोच रहल विक्रांत अब सिनेमा भोजपुरी में हीरो बन गइल बाड़न. कहलन कि ऊ चहीहें कि विक्रान्त हिन्दीओ सिनेमा में बतौर हीरो काम करसु.\nवाकई जॉन अब्राहिम बड़हन दिल वाला हउवें आ इहो साँच बा कि विक्रांत आनंद नेक दिल इन्सान आ बढ़िया अभिनेता हउवें. विक्रांत के आवेवाली फिलिमन में “हमार लव स्टोरी”, “ममता का क़र्ज़” आ “विजय तिलक” शामिल बाड़ी सँ.


Bhojpuri Actor Ayaj Khan Birthday Read Some intersting facts about him Manoj Bhawook Bhojpuri: पहिलके फिल्म में अजय देवगन के अपोजिट विलेन बन मशहूर हो गइलें इ अभिनेता, आज ह जन्मदिन\nBhojpuri: पहिलके फिल्म में अजय देवगन के अपोजिट विलेन बन मशहूर हो गइलें इ अभिनेता, आज ह जन्मदिन\nअयाज के जनम आज के दिन यूपी के ग़ाज़ीपुर जिला में महेंद गाँव में भइल. ई गाँव दिलदारनगर कमसार के लगे बा. उहे कमसार जहां भोजपुरी फिल्मन के पितामह नाजिर हुसैन के जन्म भइल. कुछ दिन पहिले उहाँ के भी वर्षगांठ रहल ह. ई इत्तेफाक बा कि अयाज जे कबो अभिनय के क्षेत्र में आवे के ना सोचले रहलें.\nभोजपुरी सिनेमा के एगो डैशिंग कलाकार के आज जन्मदिन ह. हालांकि लोग उनके विलेन के किरदार के रूप में जानेला पर उनका जइसन कद काठी आ चेहरा मोहरा वाला त हीरो होखेला. बाकिर भोजपुरी सिनेमा उनका के विलेन के फ्रेम में टाइपकास्ट कर देहले बा. अक्सरहा अइसन होला कि उ जब कवनो हीरो के साथे फ्रेम मे आवेलें त लोग कन्फ्यूज़ हो जाला कि हीरो के ह आ विलेन के. रूप आ दमखम के साथे उनका लगे अभिनय क्षमता भी बा जेकरा के उ समय-समय पर अपना किरदारन मे देखवले बाड़े. एही से उ तथाकथित भोजपुरिया विलेन ना बल्कि एगो मँजल कलाकार के रूप में जानल जास त नीक होई. हम बात करत बानी अयाज खान के.\nअयाज के जनम आज के दिन यूपी के ग़ाज़ीपुर जिला में महेंद गाँव में भइल. ई गाँव दिलदारनगर कमसार के लगे बा. उहे कमसार जहां भोजपुरी फिल्मन के पितामह नाजिर हुसैन के जन्म भइल. कुछ दिन पहिले उहाँ के भी वर्षगांठ रहल ह. ई इत्तेफाक बा कि अयाज जे कबो अभिनय के क्षेत्र में आवे के ना सोचले रहलें आ शायद अपने क्षेत्र के एतना बड़ शख्सियत के बारे में सुनलो ना रहलें बाकिर आज भोजपुरी के बड़हन कलाकार बाड़ें आ काफी नाम कमा लेहले बाड़ें. अयाज मध्यम वर्गीय परिवार से हवें जहां उनके पापा सरकारी विभाग में अधिकारी रहलें. घर में पढ़ाई लिखाई के माहौल रहे. अयाज के प्राइमरी पढ़ाई गाँव से भइल. फेर उ नवीं कक्षा से एमए तक के शिक्षा बनारस में कइलें. बनारसे में जब उ आपन पढ़ाई करत रहलें त ओहि बेरा मॉडलिंग करस. देह-धजा ठीक रहे त उनके काम धाम भी खूब मिले. लोग सुझाव देव कि मरदवा तू त हीरो बन सकेला, काहें नइखs बंबई जात. लेकिन अयाज ना कबो बंबई गइल रहलें ना कबो जाए के सोचलें रहलें एही से हिम्मत ना होखे. फेर उनके केहू जानो पहचान के ना रहे.\nअचानक एक दिन उ अखबार में एगो खबर देखलें. अजय देवगन आ मनोज तिवारी के एगो भोजपुरी फिल्म ‘ धरती कहे पुकार के ‘ के शूटिंग होखे वाला बा. ओमें कलाकारन के गरज बा. अयाज ऑडिशन देबे चल गइलें बाकिर उहाँ के भीड़ देख के डेरा गइलें. ओहिजा एक से एक थियेटर के धुरंधर लोग पहुंचल रहे आ इनका लगे अभिनय के कवनो ट्रेनिंग ना रहे, ना ही फिल्म आ सीरियल के एक्सपोजर रहे कि डायलॉग आ भाव भंगिमा के जानकारी होखे. बाकिर ई ढीठे चल गइलें आ किस्मत से शॉर्टलिस्ट भी हो गइलें. इनके रोल मिलल फिल्म के मुख्य खलनायक चरित्र वीर महोबिया के बिगड़ैल बेटा के. फिल्म में ई रोल के काफी स्पेस रहे. ओ बेटा के गाँव वाला अउरी मनोज तिवारी के किरदार किडनैप कर लेता आ ओकरा के वीर महोबिया के जुल्मन के स्वाद चखावता. फिल्म में अजय देवगन के बड़ा रोल रहे अउरी ई फिल्म उनका नामे से एतना चलल कि ब्लॉकबस्टर हो गइल.\nई बात साल 2006 के ह. इ फिलिम कइला के बाद उ आपन शहर वाराणसी में लौट अइलें आ अपना पढाई में व्यस्त हो गइलें. अगिला साल फेर उ मुंबई वापस आपन किस्मत अजमावे अइलें. उनके एगो सुपरहिट फिल्म में अच्छा खासा रोल मिलल रहे बाकिर काम खोजे खातिर फेर से जीरो से स्ट्रगल करे के पड़ल. एहिजा उनके फिलिम-राइटर संतोष मिश्रा सहारा दिहले अउरी अयाज के दूसरकी फिलिम ‘ निरहुआ रिक्शावाला ‘ रहल जे कई गो कलाकार के इंडस्ट्री में स्थापित कइलस, जेकरा में अयाज भी रहले. ओकरा बाद अयाज खान के लगातार निरहुआ के फिल्म में खल चरित्र के रोल मिले लागल आ उ दीवाना, दाग, लागल रहs ए राजा जी जइसन फिल्म कइलें. फिल्म हिट भइल त इनके भी फायदा भइल बाकिर एगो बड़ नुकसान इ भइल कि उ टाइपकास्ट हो गइलें. हालांकि अयाज एकरा के आपन किस्मत मानेलें कि उनके बैक टू बैक फिल्म मिलल आ उ स्थापित हो पवलें.\nएगो इंटरव्यू के दौरान अयाज बतवलन कि अभी ले उ 100 फिलिम में काम कर लेले बाड़न अउरी उनकर कुछ बेहतरीन फिलिम में पवन सिंह के साथे ‘धड़कन’ बा जेमें उ पवन के भाई अउरी पुलिस अफसर के रोल कइले बाड़न. फिलिम के क्लाइमेक्स आवत-आवत गुड-बॉय से बैड-बॉय बन जालें, लोगन के अयाज के ई चेंजओवर पसंद आइल. उनकर खेसारीलाल के साथे मुकद्दर में एगो मैच्योर किरदार जे उम्र में बड़ बा, कइल बहुते चुनौतीपूर्ण रहल अउरी फिलिम बनावे से पहिले तक लेखक अउरी डायरेक्टर के ई भरोसा ना रहल कि अयाज ई रोल कर पइहें. रितेश पाण्डेय के साथे सइयां थानेदार फिलिम में उनकर किरदार जवन भयानक अउरी विचित्र हंसी हंसेला, दर्शकन के काफी पसंद आइल. ‘कसम वर्दी वाला’ में पागल के रोल अउरी इंडिया वर्सेस पाकिस्तान में पाकिस्तानी मेजर के रोल उनका लाइफ के माइलस्टोन रोल रहल बा. उनकर पाकिस्तानी मेजर के वेश-भूषा अउरी संवाद-शैली अपनावल एतना नैसर्गिक रहल कि लोग के भ्रम हो गइल रहे कि उ पाकिस्तानी हउवें.\nअयाज के लीड रोल में फिल्म बलमा डेरिंगबाज पिछला साल बन के तैयार रहे बाकिर लॉकडाउन के चलते रुक गइल. एह फिल्म में उनके मुख्य भूमिका बा आ उ सकारात्मक किरदार में बाड़ें. उनके आवे वाला अउर फिल्मन में रन, अब होई पुलिसगिरी, अनाड़ी ऑटोवाला, बलमा सिपहिया, बनारसी पहलवान आदि बा. अयाज के उनका जन्मदिन पर ढेर सारा शुभकामना! उ अइसहीं अपना कलाकारी से हम सभ के मनोरंजन करत रहस, स्वास्थ्य रहस!


Bhojpuri: गठिया भइला पर पुरनिया लोग का खात रहल ह - what does old man say on gathiya rog bhojpuri vinay bihari singh – News18 हिंदी\nwhat does old man say on gathiya rog bhojpuri vinay bihari singh\nएगो कहाउत ह- “जबसे मनुष्य बा, तबसे गठिया रोग बा”. कहल जाला कि राजा से लेके रंक तक गठिया रोग केहू के ना छोड़े. एकर कष्ट ओकरा से पूछीं जे भोगता. उठला, बइठला, चलला- फिरला से लेके ढेर देर खड़ा भइला तक ई रोग रोआ मारेला. जेकरा पयखाना में अंग्रेजी सिस्टम के कमोड नइखे, ओकरा खड़े- खड़े हगे- मूते के परेला.\nLast Updated : May 19, 2022, 17:06 IST\nमेहरारुन के घर के काम कइल दूभर हो जाला. दुनिया भर के करोड़न लोग एकरा से परेशान बा. गठिया भा अर्थराइटिस (Arthritis) जोड़ में अकड़न आ दर्द करा देला. आमतौर पर ई रोग बुढ़ापा में होला. बाकिर अब चालीस के उमिर पार करते कई लोगन के चपेट में ले लेता. मरद, मेहरारू के हू के नइखे छोड़त. हमनी के हर जोड़ पर लचीला आ नरम कोशिका रहेली सन जौना के कार्टिलेज कहल जाला. चले- फिरे का समय ईहे कार्टिलेज कौनो तरह के धक्का भा प्रेसर के रोक लेला. बाकिर उमिर का संगे जब शरीर के हड्डी कमजोर हो जाली सन त ई कार्टिलेजवा सूखि जाला, कमजोर हो जाला आ चले- फिरे में दिक्कत होखे लागेला. जोड़ में सूजन आ जाला. मोट भा स्थूल काया वाला आदमी के गठिया जल्दी धरेला. ढेर मोट आदमी के वजन ओकर घुटना भा ठेहुन बर्दास ना क पावेला. त गठिया आ सूजन के बहुत गहिर संबंध स्थापित हो जाला.\nत हमनी के पुरनिया बहुते सतर्क रहत रहल ह लोग. रोग होते परहेज शुरू क दी आ आयुर्वेदिक दवाई शुरू क दी लोग. पहिले घर के देवालिन पर दशमूलारिष्ट के खूब प्रचार होखी. दशमूलारिष्ट गठिया के दवाई ह. अब त आयुर्वेदिक दवाइयन के ओतना प्रचार नइखे होखत. गठिया वाला बुजुरुग अजवाइन के सेवन करी, अदरख के सेवन करी. कइसे? त अजवाइन डालल सतुआ के चोखा, मसाला में अजवाइन के आधिक्य क के खइला से गठिया कंट्रोल में रही. अदरख के चाय नियर उबाल के पीयत रहल ह लोग आ अदरक के सिलवट पर पीस के घुटना पर भा जहां दर्द होता लगावत रहल ह. दशमूलारिष्ट दस को औषधीय पौधन के जड़ के सत से बनावल जाला. ई कुल हम देखल चीज कहतानी. कौनो भी दवाई खाए के पहिले डाक्टर से जरूर पूछ लेबे के चाहीं. पुरनिया लोग गठिया में बिना चोकर वाला गेहूं, जौ के आटा, सूजी आ बेकरी वाला ब्रेड ना खात रहल ह. दूनो बेरा भात भा चाउर के रोटी खात रहल ह. अब रउरा कहब कि ब्रेड त पुराना जमाना में ना रहल ह. त सरकार, बेकरी वाला पावरोटी आ ब्रेड आज से 60 साल पहिले हमनी का देश में आ चुकल रहे. सबसे पहिले गोआ में एगो पुर्तगाली शुद्ध आटा (मैदा से ना) से पावरोटी बनवलस. बाद में ओकरा रेसिपी के अउरियो लोग नकल क लिहल आ पावरोटी के उदय हो गइल. आजकाल के डाक्टर लोग त गठिया भइला पर नूडल्स, पिज्जा, बेकरी के कुल सामान खाए से मना क देता लोग. जेकरा गठिया बा ऊ बिना चोकर वाला जौ- गहूं के रोटी, मैदा से बनल चीज भा सूजी लगातार खा ली त जोड़ के दर्द बढ़ि जाई. त पुरनिया लोग गठिया भइला पर दही के दूनो बेरा खूब सेवन करत रहल ह, हरियर तरकारी आ फल खूब खात रहल ह आ जब कबो आटा के रोटी खाए के मन करी त आटा में खूब चोकर मिला के रोटी बनवावत रहल ह. आधा आटा आ आधा चोकर वाला रोटी अइसहूं कब्ज के तूर देला. हं, दूध ना पियत रहल ह लोग. काहें से कि गठिया में दूध के सेवन ठीक ना कहाला. रात खान दही के जगह पर मट्ठा पियत रहल ह. मठवा तनी गाढ़ रही. गठिया वाला पुरनिया लोग अन्नानास, सेव, संतरा, नींबू के सेवन करत रहल ह. लौकी आ बीन के तरकारी ओह लोगन के प्रिय रहल ह.\nकबो- कबो खूब तीत आ चटक तरकारी बनवा ली लोग. काहें से कि सादा खाना खात- खात केहू के मन उबिया जाई. जीभ चटक चीज खातिर तरसे लागी. त पुरनिया लोगन के हफ्ता में दू दिन सनीचर आ अतवार चटक- मटक चीज खाए वाला दिन रहल ह. एगो बात अउरी, भले लोग कहेला कि सलाद के कानसेप्ट हमनी के देश में अंग्रेज लोग ले आइल. बाकिर हमनी के पुरनिया लोग भी सलाद के शौकीन रहल ह. गठिया में सलाद बड़ा फायदा करेला. त पुराना जमाना में कंकरी, तरबूज, पियाज के सलाद बना के ओमें तनी काली मिर्च, नींबू आ काला नमक देके सलाद रूपी स्वादिष्ट चीज के खूब खात रहल ह. हरियर चना भी खूब खात रहल ह. अउरी का खात रहल ह लोग? त लहसुन के गठिया खातिर रामबाण कहात रहल ह. त लहसुन के चटनी भा साबुत लहसुन के जवा खात रहल ह. नया जमाना में भी लहसुन के गठिया में बहुते उपयोगी कहल जा रहल बा. लहसुन सूजन कम करा देला. एकरा अलावा पालक, बथुआ, अंगूर वगैरह खात रही लोग. गठिया के रोगी के ई कुल खूब खाए के चाहीं. अच्छा ई त भइल कि का खाए के चाहीं. बाकिर का ना खाए के चाहीं? का मना बा? त पुरनिया लोग कही कि मांस, मदिरा, घीव- तेल में खूब तलल- भुनल चीज, टमाटर भा टमाटर डालल सलाद, आलू आ बैंगन एकदम छुअत ना रहल ह. चटक तरकारी बनी त ओमें टमाटर भा आलू ना डालाई. अब जे मिठाई के शौकीन बा आ गठिया रोग ओकरा ध लेले बा, ऊ दिल कठोर क लेउ. पुरनिया लोग मिठाई खाइल छोड़ दी. चाय, काफी एघरी मना कइल जाता, बाकिर ओघरी चाय- काफी के कौनो चलन ना रहे. सबेरे लोग उठते चाय ना पीए. सौंफ के अइसन रस पीयत रहल ह, जौना में मीठा ना डालल होखे. पुरनिया लोग गठिया भइला पर ऊपर से नमक ना लेत रहल ह.\nमान लीं दाल में भा तरकारी में रसोई बनावे वाला नमक डालल भुला गइल बा, त पुरनिया लोग ओहीतरे खा ली. ऊपर से नमक ना डाली. ऊपर से नमक डलला के कच्चा नमक कहात रहल ह. त कच्चा नमक गठिया में मना रहे. आज भी देखतानी डाक्टर लोग नमक सीमा के अंदर खाए के कहता. अच्छा पुरान लोग एगो बात पर एकमत ना रहल ह. ओमें से कुछ लोग कही कि गठिया में हरियर मरिचा खात रहे के चाहीं, त कुछ लोग कही कि हरियर मरिचा गठिया में नोकसान करेला. एही एक बात पर पुरनिया एक राय ना रहले ह. आधुनिक विज्ञान का लगे हो सकेला एकर कौनो स्पष्ट राय होखे.\nपुरनिया लोग कही कि गठिया भइला पर एक ही पोजीशन में देरी ले खड़ा ना रहे के चाहीं. एकही पोजीशन में लगातार ना बइठे के चाहीं. पोजीशन बदलत रहीं. एक घंटा बइठि गइनी त तनी टहर- घूम लीं. खड़ा हो जाईं. एसे जोड़ के अकड़न ना बढ़ी. त पुरनिया लोग खाए- पीए के शौकीन होते हुए भी सतर्क रही लोग. कहीं भी अति ना करी लोग. उमिर भइला पर अधिकांश लोगन के घुटना/ठेहुन कमजोर होइए जाला. त एमें परेशान होखे के जरूरत नइखे. परहेज करीं आ दवाई- बीरो खात रहीं. डाक्टर कुछ कसरत बतावे त ऊहो करत रहीं. बाकिर गठिया के लेके चिंतित मत रहीं. काहें से कि गठिया के रोगी पूरी दुनिया में मिल जइहें. जब मये संसार गठिया के मैनेज क लेता त हमनियो का मैनेज क लेब जा.\nFIRST PUBLISHED : May 19, 2022, 17:06 IST


कमान आ कमीना का बहाने (बतकुच्चन – 192) – Anjoria\nजून 7, 2015 कमान, कमीना, बतकुच्चन\nभासा संस्कार से बनेला आ संस्कार भासा से. भासा संस्कार देखावेले आ संस्कार भासा के इस्तेमाल के कमान सम्हारेले. कमान सम्हारे खातिर कई बेर कमानी चढ़ावे पड़ेला आ कई बेर कमाने से काम चल जाला. एह कमाने आ कमाई वाला कमाने के कवनो संबंध ना होखे. कमाने कहे के मतलब कि सिर्फ कमान दिहले भर से काम चल जाला. अब देखीं कि भोजपुरी में कहल एक शब्द कमाने के मतलब समझावे ला कतना लमहर बात कहे के पड़ गइल. हिन्दी में कहे ला ‘कमान से ही’ कहे के पड़ीत. कमान अंगरेजी के कमान्ड शब्द से उपजल शब्द ह. तीर धनुष के कमान पर चढ़ल कमानी से निकलल तीरो ओकर कमान मानेला आ ओही दिशा में जाला जवना दिशा में कमानी ओकरा के भेजले होखो. बाँस छील के पातर पातर सींक लेखा बनावल कमची से दउड़ी-छईंटा बिनाला. खेले में लड़िका ओकरो के तीर बना के खेलेलें जवना के नतीचा कई बेर बहुते नुकसान पहुँचा जाले. जे कमान-कमानी के कमान माने लायक अनुशासन ना राखत होखे ओकरा धनुष-कमान से ना खेले के चाही. शेर के सवारी करे वाला के हमेशा खतरा रहेला कि शेर से उतरी त शेरवे ओकरा के खा मत जाय.\nकमान माने आदेशो होला आ आदेश देबहु वाला खातिर कमान के इस्तेमाल होला. कुछ लोग ओकरा के हाईकमान कहेला त कुछ लोग आलाकमान. हाईकमान माने कमान देबे वालन का सीढ़ी पर सबले उपर बइठल आदमी भा संस्था हाईकमान होले. आलाकमान माने जेकर कमान सबले आला, सबले अव्वल कमान होखे. हमरा हिसाब से जरूरी ना होखे कि हाईकमान आलाकमानो होखो. हाईकमान के कमान कवनो जरुरी ना कि आला होखबे करी. हाईकमान आ आलाकमान के फरक कमान माने वाला लोग बखूबी समुझेला. देश के एगो राजनीतिक गोल में एह घरी इहे बहस होखत बा, ना बहस कहल ठीक ना होखी, फुसफुसाहट चलत बा कि केकरा के हाईकमान दिहल जाव. त एगो गोल अइसनो बा जहाँ के आलाकमान महज हाईकमान बन के रहि गइल बा.\nएह बीच एगो अउर शब्द के चरचा कर लेब तब असल शब्द पर आएब जवना चलते आजु के पूरा बतकुच्चन लिख गइनी. ऊ शब्द ह कमनीय. कमनीय माने होला सुन्दर, चाहेजोग, नीक लागे वाला. कमनीय कवनो जरूरी नइखे कि कवनो नारी का बारे में कहल जाव. नारी त सगरी कमनीय होली, ना मानत होखीं त कवनो नारी के अकमनीय बता के देखलीं. आम बोल चाल के भासा में इहे अकमनीय कमीना बन गइल. कमीना शब्द पिछला दिने राजनीति में जगहा बना लिहलसि जब एगो कमान अपना कमान का नीचा रहे वालन के कमीना बोल गइल. आ लोग समुझे के कोशिश करत बा कि कमीनन के कमान सम्हारे वाला के का कहल जाव. अकमनीय त अकमनीय होले ओकरा के महा के दर्जा दिहल महा के अपमान हो जाई आ कमीना का साथे महा जोड़ल महानता के अपमान हो जाई.\nकमान से निकलल तीर आ मुँह से निकलल बान वापिस ना लवटावल जा सके. निशाना पर लागल तबो ना लागल तबो ऊ चरचा में आइए जाई. जबकि हमार कवनो मकसद नइखे कि कमीना के चरचा अपना कमनीय पढ़निहारन से करी.


Mamta Banerjee may Help to BJP for Congress wiped out from the country Bhojpuri - Bhojpuri में पढ़ें मलिकाइन के पाती- कांगरेस के बिलवावे में बीजेपी के मदद कर रहल बाड़ी ममता बनर्जी! – News18 हिंदी\nBhojpuri में पढ़ें मलिकाइन के पाती- कांगरेस के बिलवावे में बीजेपी के मदद कर रहल बाड़ी ममता बनर्जी!\nममता बनर्जी विरोधी दल के महाजोट बनावे चाहत बाड़ी. कांग्रेस के अगुआई में बनल यूपीए उनका पसंद नइखे. बंगाल में पानी पियवला के बाद गोवा, मेघालय, असम, त्रिपुरा में ऊ कांग्रेस के बर्बाद करे के अभियान पहिलहीं से चलावत बाड़ी. बीजेपी भी पहिलहीं से कांग्रेस मुक्त भारत के बात करत आइल बिया. एकर माने इहे नू भइल कि कांगरेस के सफाया में ऊ बीजेपी के मदद कर रहल बाड़ी!\nLast Updated : December 08, 2021, 15:23 IST\nपांव लागीं मलिकार ! बंगाल के मुखमंतरी ममता बनर्जी के कांग्रेस वाला यूपीए अब तनिको नयिखे सोहात. उनका विपक्षी दल के नया महाजोट चाहीं. यूपीए अब ना रहल- उनका ई कहला के मतलब इहे भइल कि विपक्षी दल के नया गंठजोरउल होई, जवना में अगुअई कांग्रेस के ना रही. कांग्रेस एकरा पर बिदकल बिया. ममता बनर्जी विरोधी दल के महाजोट बनावे के पख में बाड़ी, बाकिर कांग्रेस के अगुआई में बनल यूपीए उनका पसंद नइखे. बंगाल में पानी पियवला के बाद गोवा, मेघालय, असम, त्रिपुरा का संगे देस भर में ऊ कांग्रेस के बर्बाद करे के अभियान पहिलहीं से चला रहल बाड़ी. बीजेपी भी पहिलहीं से कांग्रेस मुक्त भारत के बात करत आइल बिया. हमरा त एकर मतलब इहे बुझाता मलिकार कि कांगरेस के सफाया में ममता बनर्जी बीजेपी के मदद कर रहल बाड़ी ! पांड़े बाबा आज भोरे कांगरेस पुरान लेके बइठल रहनी हां. उहां के बतकही में बड़ा रस मिलेला. एतना नीक कवनो खबर के समझाई ले कि अनपढ़ो-गंवार के माथा में दनदना के ढूक जाला. रउरा से का छिपावे के बा, हमहूं त करिया अच्छर भइंस बराबर हईं. एगो बात माने के परी कि पांड़े बाबा के बतकही सुन-सुन के अब हमरो गेयान तनी हो गइल बा.\nपांड़े बाबा कहत रहुवीं कि ममता दीदी मुखमंतरी बनला के बाद पहिले पहिल दिल्ली गइली त विपक्षी दल के नेता लोग से भेंट कइली. दू दिन पहिले बंबई गइल रहली हा. ओइजा कई गो नेता आ पढ़ल-लिखल लोगन के जमात से भेंट कइली. सभका के ऊ इहे समझावे के कोसिस कइली कि भाजपा के भगावल जरूरी बा. ई तबे हो पाई, जब सगरी विपक्षी लोग एक हो के भाजपा से लड़े. एही में ऊ एगो अइसन बात कह गइली, जवना से कांगरेस के खटिया खड़ा हो जाई. कांगरेस पहिले विपक्षी दल के यूपीए बनवले रहे. ओकर सरकारो चलल. अब ममता कहत बाड़ी कि यूपीए के कवनो माने मतलब अब नइखे रह गइल. एकरा जगहा पर नया गंठजोरउल विपक्षी दल के होखे के चाहीं. ऊ घुमा फिरा के राहुल गान्ही आ सोनिया गान्ही के नीचा देखावे के इशारा कइली.\nपांड़े बाबा कहत रहुवीं कि सांच बात ई बा कि ममता बनर्जी बंगाल में तीसरका बेर जीतला के बाद अब परधानमंतरी के सपना देखे लागल बाड़ी. एही से ऊ एतना छटपटाइल बाड़ी. उनका बुझाता कि कांगरेस देस के सबसे पुरान पाटी ह. विपक्ष में ऊ संगे रही त ओकरे लोग परधानमंतरी के दावेदार होई. काहें ना पहिलहीं से ओकर खटिया खड़ा क दिहल जाव. एही से ऊ देस भर में कांगरेस के कमजोर करे के कोसिस में लागल बाड़ी. ऊ दिल्ली घूम अइली, बंबई घूम अइली, अब यूपी आ अउरियो जगहा जाये के पलान बनवले बाड़ी. हवा-पानी खूबे बन्हले बाड़ी. ऊ अइसन नेता लोग से भेंट करत फिरत बाड़ी, जे अपना इलाका के बड़वर बा. शरद पवार, उद्धव ठाकरे के बेटा भा पढ़ल लिखल समाज में जावेद अख्तर, मेधा पाटकर जइसन लोग से भेंट कइली. उनकर सलाहकार कवनो परशांत किशोर बाड़े.\nउहो ममता खातिर खूबे जोर लगवले बाड़े. पांड़े बाबा कहत रहुवीं कि परशांत किशोर जवना पाटी के संगे सलाहकार बन के सटेले, ओकरा के जीतवा के रहे ले. बंगाल के वोट में ऊ ममता बनर्जी के संगे रहले आ बीजेपी के सगरी कूद-फान पर पानी फेर दिहले. एकरा बाद त उनहूं के पूछ ममता के संगे बढ़ गइल बा. उनकरा बतकही के लोग भाव देबे लागल बा. थोरहीं दिन पहिले ऊ एगो अइसन बात कह दिहले रहले, जवना से हड़बोंग मचल रहले. ऊ कहले रहले कि मोदी भले परधानमंतरी ना रहस, बाकिर अगिला कई साल ले बीजेपी के हरावल-हटावल मुसकिल बा. अब त उहो ममता के संगे कांगरेस पर डेढ़-मेढ़ बोले लागल बाड़े. राहुल-सोनिया के बारे में भी उनकर बतकही सोझ नइखे होत.\nकांगरेस के जनम आजादी के लड़ाई खातिर भइल आ आजादी मिलला के बाद उहे सरकार बनवलस. पांड़े बाबा कहत रहुवीं कि गान्ही बाबा कहले रहनी कि कांगरेस आजादी के लड़ाई खातिर बनल रहे. जब आजादी मिल गइल त अब ओकर कवनो मतलब नइखे. अब ओकरा के खतम क देबे के चाहीं. उनकर बात केहू ना मानल आ कांगरेस सरकार बना लिहलस. एने सात साल से दिल्ली के गद्दी पर ऊ नइखे. ओकरा पहिले त ओकरे राज रहे. सांच कहल जाव त कांग्रेस के ना, नेहरू खानदान के राज देस में रहे. एतना पुरान पाटी दिल्ली से बेदखल त भइबे कइल, जहां सगरी एस्टेट में ओकर कबो सरकार होत रहे, अब खाली छत्तीसगढ़, राजस्थान आ पंजाब में ओकर सरकार बा. महाराष्ट्र, झारखंड आ तमिलनाडु में कांग्रेस गठबंधन के सरकार में शामिल बिया. एकर एतना दुर्गत हो गइल कि अब केहू का ओकरा के हुमकी देबे भा ओकरा पर हुचुकी पारे में कवनो देर नइखे लागत. सांच कहल जाव त कांगरेस के हाल अबरा के लुगाई वाला हो गइल बा.\nअगिले साल यूपी, पंजाब, गोवा, उत्तराखंड, मणिपुर, गुजरात आ हिमाचल परदेस में चुनाव होखे वाला बा. एही बीचे कांगरेस छोड़ दोसरा दल में जाये के सिलसिला शुरू हो गइल बा. कांगरेस छटपटा रहल बिया. सांच कहीं त ओकरा पर नेहरू खानदान के कब्जा अब लोग के सोहात नइखे. अगिला साल यूपी, उत्तराखंड, पंजाब, गोवा, मणिपुर, हिमाचल प्रदेश में वोट बा त 2023 में राजस्थान, मध्य प्रदेश आ छत्तीसगढ़ में चुनाव होखे वाला बा. 2024 में लोकसभा के चुनाव माथा पर चढ़ले बा. कांगरेस के हाल कइसन होई, ई एही से बूझ जाये के चाहीं कि ममता बनर्जी आ शरद पवार जइसन विपक्षी नेता लोग ओकरा जड़ में नून डाले में जुट गइल बा. कांगरेस छोड़ के भागल लोग ओकर कबर खोदे में त लागले बा.\nममता के निशाना पर खाली कांगरेसे नइखे, उनका सबसे बेसी चीढ़ राहुल-सोनिया से बा. ऊ त इहो इशारा में कह दिहली कि जेतना मजबूती से बीजेपी से कांग्रेस के लीडरिशप के लड़े के चाहीं, ओतना ऊ नइखे क पावत. एह से अब कवनो यूपीए ना रह गइल. अब नया गठबंधन (बांग्ला में महाजोट) बनी. ऊ त राहुल पर इसारा में इहो कह दिहली कि कुछ अइसन पाटी बाड़ी सन, जवना के नेता लोग कुछो नइखे करत. आधा टाइम त ओकर विदेस घूमे में बीतत बा. जे खाली अपने बारे में सोची, ऊ बीजेपी के कइसे हरा पाई. ममता के सुर में सुर मिला के उनकर सलाहकार परशांत किशोर कहले बाड़े कि जवन पाटी दस साल में 90 परसेंट चुनाव हार गइल होखे, ओकर नेता विपक्षी दल के गठबंधन के नेता कइसे हो सकेला. एकर माने साफ बा कि राहुल-सोनिया के कबूल करे के विपक्षी लोग तैयार नइखे. ममता आ उनकर सलाहकार के एह तरह के बतकही पर कांगरेस के नेता लोग बिदकल बा. मने मन कुरबुराता.\nजवन होखे, हमरा त सगरी बतकही सुनला के बाद इहे बुझउवे मलिकार कि कांगरेस के साफ करे में फूल छाप पाटी पहिलहीं से लागल रहल हिया. अब ममता भी ओही काम में लाग गइल बाड़ी. माने भाजपा के मनसा पूरा करे में ऊ घुमा-फिरा के मददे करत बाड़ी. एही के नू कहल जाला- जवन रोगिया के भावे, उहे बैदा फरमावे !\n(ओमप्रकाश अश्क स्वतंत्र पत्रकार हैं. आलेख में व्यक्त विचार उनके निजी हैं)


बघवा के डर नइखे टीपटीपवा के डर बा – बतंगड़ 51 – Anjoria\nसितम्बर 3, 2017 बघवा के डर नइखे टीपटीपवा के डर बा, बतंगड़\nलरिकाईं में सुनल एगो कहानी याद आ गइल जब तृणमूलिया दीदीया कह बइठली के हमरा मोदी से शिकायत नइखे अमित शाह से बा. ओह कहानी के बुढ़ियो के बघवा के डर ना रहुवे टीपटीपवा के डर जरुर रहुवे. अब चूंकि हो सकेला कि नयकी पीढ़ी एह कहानी के ना सुनले होखे से संदर्भ समुझे में ओकरा दिक्कत होखो. सं संक्षेप में बता देत बानी.\nबुढ़िया के गाँव प एगो बाघ के नजर पड़ गइल रहे आ ऊ जब ना तब गाँव में घुस आवे आ जेही भेंटा जाव ओकरे के उठा ले जात रहुवे. ओह दिन बुढ़िया का घरे एगो घुड़सवार राहगीर आ गइल रहे आ बुढ़िया उनुका के बाहरे खटिया दे दीहले रही. अब बाघ के चिन्ता एह ले ना रहुवे कि ओकरा ला खुराक के इन्तजाम क दीहले रही बाकिर आँगन में सुखावत अनाज के फिकिर बनल रहुवे कि रात में बरखा के टीपटीप जनि शुरु हो जाव.\nअब कहानी में बघवा आ ओह राहगीर के कहानी लमहर खींचा जाई आ ओकर कवनो खास जरुरतो अबहीं नइखे. त तृणमूलिया दीदी के मोदी से डर नइखे. अमित शाह के डर जरुर बा. अमित शाह के संगठन बनावे के ताकत आ मुश्किल से मुश्किल लड़ाई फतह करवला के दाँव पेंच से सगरी देश वाकिफ हो गइल बा. अमित शाह के दाँवपेंच में हारलो राज भाजपा का हाथे लागे के लर बन गइल बा. बाकिर तृणमूलिया दीदी अपना आदत से बाज ना आ सकस. कई बेर त बुझइबे ना करे कि कहीं ऊ भाजपा खातिर जमीन त नइखी तइयार करावत बंगाल में. अपना मुसलमान मोह में ऊ जाने अनजाने, चाहे अनचाहे लगातार कुछ ना कुछ अइसन कइले जात बाड़ी कि बंगाल के हिन्दू जनमानस देर सबेर उनुका से छिटकल तय बा. आखिर केहू कब ले अनेत बरदाश्त कर सकेला.\nतृणमूलिया दीदी के अनेत से देश भर के हिन्दू जनमानस के खून खउले लागल बा आ एकर असर बंगालो में पड़हीं के बा. दस बरीस से पहिले के सोच सकत रहुवे कि बंगाल से बँवारा गिरोह के एह तरह से बिदाई हो जाई कि लागी कि ओकरा के हिन्द महासागर में फेंक दीहल बा. रामधनु के नाम रंगधनु क देबे वाली तृणमूलिया दीदी पता ना अबले हिन्द महासागर के नाम बदले के सोचले बाड़ी कि ना. पूजा के सीजन बंगाल के साहित्यिक से लगवले आर्थिक हर गतिविधि में जाल फूंकत आइल बा. ओतना पूजा विशेषांक कवनो भाषा में ना छपे जतना बंगला में छपेला. बाकिर अब तृणमूलिया दीदी का राज में बंकिमचन्द्र आ रविन्द्रनाथ के कब प्रतिबन्धित क दीहल जाई केहू बता ना सके. तृणमूलिया दीदी जवना जमात के पोसत बाड़ी ओकरा वंदेमातरम से चिढ़ बा आ ओकरा चिढ़ का आगे सजदा करे में उनुकर जोड़ खोडले नइखे मिले वाला. ओहनिए का चलते कबो सरस्वती पूजा, कबो दूर्गा पूजा, कबो विसर्जन, कबो शवदाह प रोक लगावल रहेले तृणमूलिया दीदी के सरकार.\nई सब करे वाली तृणमूलिया दीदी अगर अमित शाह से डेरात बाड़ी त कवनो अचरज ना. उनुका डेराइहें के चाहीं. देखते देखत बंगाल में भाजपा दुसरका जगहा प आ गइल बिया आ तृणमूलिया दीदी के अनेत आ अतहत के जबाब देबे के माहौल गँवे गँवे बनल जात बा बंगाल में. बस तृणमूलिया दीदी आपन सहयोग बनवले राखसु बंगाल में भगवा फहरे में युग नइखे लागे वाला. एक समय लोग आडवाणी का मुकाबले बाजपेयी के सही मानत रहे, फेर मोदी का मुकाबले आडवाणी नीक लागे लगलें. अब अमित शाह का बदले मोदी नीक लागे लागल बाड़ें. हो सकेला आगा चलि के योगी का मुकाबले शाह नीक लागे लागसु. भाजपा खानदानी गोल त हिय ना. बेटा भतीजा के आपन गद्दी सँउपे के परम्परा नइखे ओकरा घरे. से टीपटीपवा से डेराइल जरुरी बा तृणमूलिया दीदिया के. उनुकर सहेजल सगरी धन-जन-बल एह टीपटीपवा का चलते बरबाद होखल तय बा. डेरा दीदिया डेरा ! बस आपन मुस्लिम मोह मत छोड़ीह. अलग बाति बा कि तलाक तलाक तलाक मुद्दा का राहे सेन्ह लगा लीहले बिया भाजपा एहू वोट बैंक में.\n(27 अगस्त 2017 का समाज्ञा अखबार में अँजोर भइल)\nराजनीति के रंग आ रंग के राजनीति – बतंगड़ 50


भोजपुरी विशेष: ठोकठेठा के कहलस बीजेपी, जेकरा नीतीश मंजूर बाड़े ऊहे रही एनडीए में | Bhojpuri Bihar Assembly Elections 2020 BJP Chief Minister Nitish Kumar NDA JDU nodakm – News18 हिंदी\nअब बीजेपी के नेता लोजपा के अगाह कर देले बाड़े कि उ मोदी जी अउर अमित शाह जी फोटो पs भोट ना मांग सकेले.\nकेहू कतने सवाल खाड़ा करे लेकिन भाजपा अउर जदयू के दोस्ती अटूट बा. भाजपा के नेता बता देहले कि जेकरा नीतीश कुमार मंजूर बाड़े उहे एनडीए में रही.\n‘भोजपुरिया पोथी’ के सम्पादक भारती जी आज अपना औफिस में बिहार चुनाव पs राय-बिचार खातिर बोलहटा देले रहीं. पहुंचनी तs देखनी कि उहवां मास्टर कमलाकांत पहलिहीं से बइठल रहन. थोड़का देर में जदयू नेता मदन राय भी आ गइले. भारती जी हमरा देने देख के कहले, सभे आ गइल तs पहरिले चाह-पानी हो जाव, एकरा बात बतकही नाधल जाई. मास्टर कमलाकांत कहले, का हरज कि दूनो साथेही सुरू होखे ? जदयू नेता मदन राय के चेहरा पs तनी मुस्कान खिलल रहे. ई देख के भारती जी कहले, का मदन जी, बुझाता कि सीट बंटवारा के बाद सभ टेंशन खत्म हो गइल ! चलीं, रउए से बात सुरू कइल जाए.\nबीजेपी जदयू के दोस्ती अटूट\nमदन राय कहले, अब बात बेलकुल साफ गइल कि केहू कतने सवाल खाड़ा करे लेकिन बीजेपी अउर जदयू के दोस्ती अटूट बा. बीजेपी के नेता बता देहले कि जेकरा नीतीश कुमार मंजूर बाड़े उहे एनडीए में रही. सीट से बड़ सवाल भरोसा के रहे. अगर लोजपा के सवाल पs बीजेपी और अउर जदयू में भरम बनल रहित तs चुनाव में बड़ा दिकत होइत. लोजपा चुनाव में परधानमंतरी मोदी जी के नाम पs भोट मांगित तs ओकर नोकसान जदयू अउर भाजाप के उठावे के पड़ित. अब बीजेपी के नेता लोजपा के अगाह कर देले बाड़े कि उ मोदी जी अउर अमित शाह जी फोटो पs भोट ना मांग सकेले.\nबीजेपी के ई फैसला से जदयू में बहुते खुशी बा. जदयू के 122 सीट मिलल तs एकरा में सात सीट मांझियो जी के देवे के बा. एक तरी कहल जाव तs जदयू से 115 सीट बांचल. जब कि बीजेपी के 121 सीट मिलल बा. अगर मुकेश सहनी से बीजेपी के पटरी बइठल तs चार-पांच सीट देवे के पड़ी. तबहुओं बीजेपी भीरी 117 सीट रही. एह तरीका से सीट बंटवारा में बीजेपी के जदयू से अधिका सीट भेंटाइल बा. मदन राय टेबुल ठोक के कहले, बीजेपी-जदयू के गठबंधन अब अउर अधिक मजबूती से चुनाव में उतरी अ दू तिहाई बहुमत से जीत हासिल करी.\nटिकट खातिर किचकिच\nभारती जी कहले, मदन जी ई राउर दावा हो सकेला लेकिन ई चुनाव अतना असान नइखे जतना कि एनडीए समझतs बा. पहिला चरण के पारचा दाखिल करे खातिर अब दुइए दिन बाकी बा लेकिन अबहूओं बीजेपी आपन कंडिडेट फाइनल ना कर सकल. अइसे कहीं चुनाव होखे ला. अइसन कचकच पहिले कबो ना भइल रहे. बीजेपी के नेता रजीनदर सिंह के बड़का संघी मानल जातs रहन. 2015 में उनका के बीजेपी सीएम चेहरा मान के चुनाव लड़वले रहे. अबकियो बेर ऊ दिनारा से चुनाव लड़ल चाहत रहन. लेकिन उहंवा से जदयू के मंत्री जय कुमार सिंह रहन एह से उनकर मनसा पूरन ना भइल. कवनो उपाय ना देखले तs उ सभ छोड़छाड़ के लोजपा में चल गइले. चिराग के तs मन के मुरादे पूरा हो गइल. जदयू के मंतरी के हरावे खातिर ऊ रजीनदर सिंह के दिनारा से खाड़ा कर दिहले.\nएही तरे बीजेपी के नेता अनिल कुमार बिकरम से टिकट खातिर बबाल काट दिहले. ऊ दू बेर के विधायक रहल बाड़े एह से टिकट पर आपन दावा कर रहल बाड़े. घर-घर देखा एक्के लेखा. राजद, कांग्रेस, बीजेपी जेने नजर फेरीं ओहिजे घमासान लौउकी. आरा के राजद विधायक अनवर आलम के टिकट कट गइल तs ऊ कहले कि अगर लालूजी बहरी रहिते तs ई कबो ना होइत. ऊ तेजस्वी से पूछले कि कवना कारण से आरा के सीट भाकपा माले के दिहल गइल ? पिछिला चुनाव में माले के पांच हजार भोट मिललतs ओकर दावा मान लिहल गइल. जब कि उनका 71 हजार से अधिका भोट मिलल तs सीटे छीन लिहल गइल. उहां माले तs लड़ाइये में ना रहे तबहुंओ धकिया के सीट ले लेलस. बाह रे, राजद के लीडर लोग. टिकट देवे में जतना देरी भइल बा, जतना बिबाद हो रहल बा, ओकर असर चुनाव जरूर पड़ी.\nकुशवाहा, मायावती अउर औवैसी के ताल\nमास्टर कमलाकांत कहले, बिहार चुनाव में सामाजिक समीकरण बदले खातिर चारो गठबंधन आपन-आपन दाव खेल रहल बा. लालू अ नीतीश के तs समीकरण पहिलहीं से रहे लेकिन अब उपेनदर कुसवाहा नया गोहार तइयार कर रहल बाड़े. मायावती से तालमेल कर के उ पहिले से कोइरी-दलित के गठजोड़ बना ले ले रहन. अब एकरा में एसदुद्दीन औवैसी के जोड़ के ऊ मुसलमान लोगन के अपना पाला में कइल चाहत बाड़े. अइसे तs दलित अ मुललमान भोट खातिर पप्पू जादो के गठबंधन जोर लगा रहल बा. पप्पू संगे मुसलमान भोटर के लुभावे खातिर एम के फैजी बाड़े. एकरा अलावे पप्पू के गठबंधन के यूपी के दलित नेता चंदरसेखर अ महारष्ट्र के दलित नेता वीएल मातंग भी मजबूती दे रहल बाड़े. मास्टर कमलाकांत गला खंखाकर के कहले, हमरा बिचार से एह चुनाव में भोट बैंक के फरमुला काम ना करी. अइसे तs अल्पसंख्यक अउर अतिपिछड़ा भोट पs नीतीश कुमार के दावा सबसे बरियार बा लेकिन अबकी बेर उलटफेर भी हो सकेला.\n2020 में का कहत बा आंकड़ा?\nआखिरी मे हमहूं आपन बात रखनी. चुनाव के दू तरीका से समझल जा सकेला. एक आंकड़ा से दोसर हकीकत से. आंकड़ा कह रहल बा कि बीजेपी-नीतीश के भोट शेयर 40 परसेंट से अधिका बा, ऐह से इनकर पलड़ा भारी बा. 2005 अउर 2010 में ई गठजोड़ किला फतह कर चुकल बा. पहिले नीतीश के अधिका हिसदारी रहे लेकिन अब बात बराबरी पs पहुंच गइल बा. 2020 में जवन भी भरम रहे ऊ अब खतम हो गइल बा. लोजपा के अलग हटला से एनडीए के कुछ फरक पड़ सकेला. लोजपा के बेलकुल बेहैसियत ना समझल जा सकेला. राजद, माले कांग्रेस के गठजोड़ 2015 के महागठबंधन जइसन तs बरियार नइखे लेकिन एनडीए के फुटमत के फैदा उठा सकेला. ई चुनाव कोरोना संकट में हो रहल बा. भरचुअल प्रचार में केकरा कतना फैदा मिली, अभी से कुछ ना हल जा सकेला. गांव-देहात के केतना लोग भोट देवे घर से बहरी निकलिहें, एकरो कुछ अंदाजा नइखे. जब भोटिंग परसेंटेज कम होई तs केकर फैदा मिली, ई समझे वला बात बा.\nTags: Bhojpuri Articles, Bhojpuri News, Bihar assembly elections 2020, CM Nitish Kumar, Jdu, NDA


टटका खबर (सोमार, 28 सितंबर 2015) – टटका खबर\nपीएम नरेन्द्र मोदी के एगो कठोर कवच का भीतर नरम दिल वाला आम मनई वाला रुप काल्हु तब सभका सोझा आ गइल जब फेसबुक के कार्यालय में लोग से बतियावत मोदी से मार्क जुकरबर्ग महतारी के जिक्र चला दिहलन. अपना माई का बारे में बतियावत मोदी के गरदन बाझ गइल आ रो दिहलन. मोदी के एह सहज रूप देख सभे भावुक हो उठल.\nफेसबुक आ गूगल के कार्यालय के दौरा कर के प्रधानमंत्री नरेंद्र मोदी सोशल मीडिया के जम के सरहलें आ कहलें कि आजु सोशल मीडिया का चलते सरकार के आम जनता के फीडबैक रीयल टाइम में मिले लागल बा आ हर सरकार के एह फीडबैक का हिसाब से अपना में समय रहते सुधार ले आवे के चाहीं ना त चुनाव के आखिरी इम्तिहान में असलियत बुझाई बाकिर तबले बहुते देर हो चुकल रही.\nआजु सबेरे साढ़े सात बजे से प्रधानमंत्री नरेंद्र अपने सिलिकन वैली के दौरा के समापन सैन होजे के सैप सेंटर में भारतीय-अमेरिकियन के संबोधित क के करीहें आ ओकरा ला शानदार तइयारी कइल गइल बा. एह कार्यक्रम में सूफी गायक कैलाश खेर आपन प्रस्तुति दीहें. रंगारग कार्यक्रम के आयोजनो कइल गइल बा. सैप सेंटत में महज साढ़े अठारह हजार लोग के बइठे के जगहा बा बाकिर ओकरा ले कई गुना बेसी लोग बाहर सड़क पर इंतजार करत बा जहाँ बड़का बड़का स्क्रीन पर भीतर के कार्यक्रम देखावे के व्यवस्था राखल गइल बा.\nविधानसभा चुनाव में टिकट ना मिलला से नाराज रघुनाथपुर से भाजपा विधायक विक्रम कुंवर आरोप लगवले बाड़न कि दू करोड़ रुपिया ले के शहाबुद्दीन के शूटर मनोज सिंह के टिकट बेच दीहल गइल. कुछ दिन पहिले सांसद आर के सिंहो आरोप लगवले रहलन कि भाजपा में टिकट बेचल गइल बा. चन्द्रमोहन राय, छेदी पासवान जइसन लोग खुलेआम पार्टी के खिलाफ करत नजर आवत बा.\nफेसबुक मुख्‍यालय में आइल सवाल के जवाब देत प्रधानमंत्री नरेंद्र मोदी के कहना रहुवे कि उनुका सरकार के सबले बड़का हासिल ई बा कि लोग के भरोसा लवट आइल बा. पहिले लोग निराश हताश हो चुकल रहुवे बाकिर अब फेरू लोग के भरोसा जाग गइल बा कि अच्छा होखे वाला बा आ काम करे वाली सरकार आ गइल बिया.\nराष्ट्रीय स्वयंसेवक संघ के मुखपत्र पांचजन्य में राहुल गाँधी के ‘मिस्टर इण्डिया’ बतावत कहल गइल बा कि माहौल गरमात देख अपना गोल के छोड़ के ऊ फेरू केनियो निकल गइल बाड़न. सतरह बेर सूट बूट के सलवत निकाल चुकल मिस्टर इण्डिया लवट गइल बाड़न अपना खोह में.\nसांसद लोग अब आपन तनखाह आ भत्ता अपने ना बढ़ा पाई. अब एह काम ला एगो तीन सदस्य वाला समिति बनावल जाई जवन सांसदन के तनखाह आ भत्ता के समीक्षा कइल करी आ एकरा बारे में सुझाव दी जवना हिसाब से फैसला लीहल जाई.\nमणिपुर के राज्यपाल सैयद अहमद के मौत अतवार का दिने मुंबई के लीलावती अस्पताल में हो गइल. ऊ ढेर दिन से कैंसर के मरीज रहलन आ पिछला यूपीए सरकार में राज्यपाल बनावल गइल रहलन.\nबीजिंग ओलंपिक चैंपियन अभिनव बिंद्रा अतवार का दिने फेरू बेहतरीन निशानेबाजी देखावत एशियाई एयरगन चैंपियनशिप में दस मीटर एयर राइफल के स्वर्ण पदक जीत लिहलन बाकिर लंदन खेल में कांस्य पदक जीते वाला गगन नारंग के अबकी सफलता ना मिल पावल.\nउमेद कइल जा रहल बा कि रिजर्व बैंक के गवर्नर रघुराम राजन अगिला मौद्रिक समीक्षा में सरकार आ उद्योग के मांग मानत ब्याज के नीतीगत दर में एक चौथाई फीसदी के कटौती कर सकेलें. समीक्षा काल्हु मंगल का दिने आवे वाला बा बाकिर बाजार में आजुए उछाह देखे के मिल सकेला.\nदक्खिन अफ्रीका के क्रिकेट टीम भारत दौरा पर एगो लमहर सीरीज खेले खातिर काल्हु दिल्ली चहुँप गइल बाकिर ओह लोग के सामान दुबईए में छूट गइल बा जवना के ले आवे के इंतजाम कइल जात बा. एह दौरा के पहिला मैच2अक्टूबर के धर्मशाला में बीसबीसा खेल के होखी.\nसभ छँवडी झुमर पाड़े त लंगड़ी कहे हमहूं वाला अंदाज में बिहार विधानसभा चुनाव में किंगमेकर बने के सपना देखत बसपा चुनाव मैदान में बिया. ओकरा लागत बा कि अबकी के कांटा के टक्कर में कवनो गठबन्हन के बहुमत ना मिली आ तब ओह हाल में बहुजन समाज पार्टी किंगमेकर बन सकेले. बसपा बिहार के सगरी सीट से चुनाव इहे सोच के लड़त बिया कि ओतना सीट जीत लीहल जाव कि बिना बसपा के लिहले कवनो सरकार मत बन पावे.\nबिहार विधानसभा चुनाव में अपना गठबनहन के पातर हालत देख के परेशान चारा घोटाला के सजायाफ्ता लालू अब खुलेआम जाति के राजनीति करे ला मजबूर हो गइल बाड़न. काल्हु राघोपुर के एगो जनसभा में लालू कहलन कि अबकी के चुनाव अगड़ा आ पिछड़ा का बीच के हो गइल बा आ पिछड़ा लोग के एकजुट होके उनुका गठबन्हन के वोट करे के चाहीं. लालू एहू से परेशान बाड़ें कि आजु कवना नाम वाला यादव नेता उनुका साथे नइखे आ उनकर हिम्मत ना हो सकल कि अपना कवनो बेटा भा मेहरारू के छपरा जिला के कवनो सीट से चुनाव लड़वा सकसु. लालू के दुनू बेटा वैशाली जिला से चुनाव लड़त बाड़ें आ राबड़ी चुनाव से बाहर बाड़ी. लालू त लड़िये ना सकसु काहे केि चारा घोटाला में उनुका जेल हो चुकल बा आ ऊ जमानत पर बाहर बाड़ें.\nतिसरा मोर्चा में शामिल सांसद पप्पू यादव अब एआईएमआईएम नेता असदुद्दीन ओवैसी के नेवतले बाड़न कि उहो तिसरका मोर्चा में आ जासु आ मिल के चुनाव लड़ल जाव. पप्पू के कहना बा कि ऊ वोट काटे खातिर ना बिहार के विकास खातिर लड़त बाड़न.\nउत्तर प्रदेश के नयका लोकायुक्त चुने खातिर भइल बइठक बेनतीजा खतम हो गइल. एह बइठक में मुख्यमंत्री, नेता प्रतिपक्ष, आ इलाहाबाद उच्च न्यायालय के मुख्य न्यायाधीश डीवाई चन्द्रचूड़ शामिल भइलें.बाकिर न्यायाधीश के कहना रहल कि सरकार विधानसभा से एह बारे में एगो संशोधन पास करवले बिया आ एह हालत में एह समिति के फैसला से सदन के अवमानना हो जाए के अनेसा बा.\nयूपी में एगो समुदाय खुलेआम हिन्दू उत्सव पर बवाल करत बाड़ें. संभल में गणेश प्रतिमा विसर्जन के जुलूस पर ढेला मार के दू लोग के घवाहिल क दिहलें आ आगरा में विसर्जन यात्रा पर मांस के टुकड़ा फेंक दिहले. प्रशासन केहू तरह माहौल पर काबू पवलसि बाकिर एह तरह के व्यवहार ठीक ना कहल जाई आ एह समुदाय के एह बारे मे सोच विचार करे के चाहीं.\nदिल्ली के फरार आआपा विधायक सोमनाथ भारती अबले गिरफ्तार नइखन हो सकल. पुलिस के आठ गो टीम उनुका के पकड़े खातिर लगावल गइल बा बाकिर पेशवेर अपराधियन के सहारे सोमनाथ पकड़ का बाहर चलत बाड़न.\nप्रधानमंत्री काल्हु अपना सिलिकन वैली दौरा में कहलन कि जल्दिए देश के पाँच सौ रेलवे टीसनन के वाई फाई बना दीहल जाई आ एह काम में गूगल सहायता देबे ला तइयार बिया. माइक्रोसाफ्ट देश के पाँच लाख गाँवन के ब्राडबैन्ड से जोड़े में सहयोग देबे के एलान कइले बावे.\nएह बीच एयरइंडिया नई दिल्‍ली से सेन फ्रांसिस्‍को खातिर सीधा उड़ान सेवा अगिला2दिसंबर से शुरु करे के एलान कइले बिया.\nमध्‍यप्रदेश में भोपाल पुलिस मुख्‍यमंत्री रह चुकल कांग्रेस के राष्‍ट्रीय महासचिव दिग्विजय सिंह के नोटिस भेज के विधानसभा सचिवालय में बहाली में भइल गड़बड़ी का बारे में बयान देबे ला बोलवले बिया. ओने सीबीआई के छापा का बाद हिमाचल के मुख्यमंत्री वीरभद्र सिंह पर इस्‍तीफा देबे के दबाव बढ़ गइल बा बाकिर कांग्रेसव के कहना बा कि केन्द्र सरकार अपना विरोधियन के दबावे खातिर एह तरह के काम करत बिया.\nअसम में भाजपा सोमार का दिने बराक बंद के एलान कइले बिया. ओकर शिकायत बा कि कछार जिला से विधायक आ कुछ अउर भाजपा नेतन पर पुलिस ज्यादती करत बिया. ओने डुबरी जिला के उपायुक्‍त के कहना बा कि हालात काबू में बा.\nसउदी अरब के मक्का में भइल भगदड़ में मरे वालन के गिनिती हजार के पार हो गइल बा मरे वाला हिन्दुस्तानियन के गिनिती बढ़ के 35 हो गइल बा.\nप्रदेश कांग्रेस अध्यक्ष रह चुकल रामजतन सिन्हा पार्टी के सगरी पद से इस्तीफा दे देले बाड़न आ कुर्था विधान सभा क्षेत्र से निर्दलीय चुनाव लड़े के एलान कइले बाड़न.\nपितरपख मेला काल्हु अतवार से गया में शुरू हो गइल. एकर उद्घाटन मगध प्रमण्डल के आयुक्त वंदना किन्नी कइली. एह साल एह मेला में छह लाख से अधिका लोग के अइला के उमेद बा. पितरपख मेला 12 अक्टूबर ले चले वाला बा.\nTags: News in Bhojpuri, खबर भोजपुरी में, गूगल, टटका खबर, नरेन्द्र मोदी, फेसबुक, बिहार विधान सभा चुनाव, मक्का, मार्क जुकरबर्ग, वीरभद्र सिंह, संयुक्त राष्ट्र, सिलिकन वैली


भोजपुरी में पढ़िए – अस्लील दुअर्थी के साथ उन्मादी गीत-कविता से भी निबटे के पड़ी | Bhojpuri special Bhojpuri literature is song of harmony communal extremism will hamper it nodakm – News18 Hindi\nधार्मिक आधार प उन्मादी गीत—गायन के सुरू भइल सिलसिला आ बढ़त चलन भोजपुरी के मूल सांस्कृतिक आ पारंपरिक पहचान के ही रसातल में ले जायेवाला बा.\nपिछिलका तीन दसक से अस्लील,द्विअर्थी आ स्त्री बिरोधी गीतन से बदनाम कईला के बाद अब भोजपुरी के गीतकार—गायक कलाकारन के एगो जमात एकरा के उन्मादी भाषा के रूप में बदरंग करे में लागल बा.\nई त एगो कारन प बात भइल, एह नवका दौर के सुरू होखे के. आउर भी अनेक कारन बा. बाकि ओह कारन से पड़ताल करे, ओह गायकन,गीतकारन के कोसे—गरियावे से जादा जरूरी बा, ओईसनका गीतन के पसंद करेवाला भा उन्मादी गीतन प गर्व करेवाला,आनंदित होखेवाला श्रोता लोगन के कुछ जरूरी बात जानल. रउआ अगर धार्मिक उन्माद के चासनी में लटपटाईल गीतन प लहालोट हो रहल बानी त संछेप में बस एतने बुझीं कि रउआ आपन भोजपुरी गीत—संगीत—संस्कृति, परंपरा भा समृद्ध विरासत के नेंव के ही नीचे से कोड़ के कमजोर क रहल बानी. भोजपुरी गीत—संगीत के परंपरा साझा संस्कृति के परंपरा रहल बा.एकर लमहर आ सुनहरा इतिहास बा.\nभोजपुरी के आदि कवि, साझी संस्कृति के प्रतीक संत कबीर के कहल जाला, मानल जाला. कबीर त एगो नांव भइले.कबीर के पहिले चल के लोकपरंपरा में गीत—गायन के दुनिया में गइला प साझी संस्कृति के रंग आउरी चटक दिखेला. भोजपुरी गीत गायन में एगो लोकप्रिय विधा रहल बा शीतला माई के गीत गायन के. शीतला के गीत हिंदू आ मुसलमान, दुनो संप्रदाय में समान रूप से रहल बा. एही तरी कजरी त दुनिया भर में लोकप्रिय हो चुकल बिधा बा. कजरी के एगो नांव कज्जली भी ह. कज्जली विंध्याचल देबी माई के नांव ह. कहल जाला कि जे भी कजरी गायेवाला नया कलाकार होखत रहे, उ आपन पहिलका रचना भा पहिलका हाली के गायन कज्जली देबी के मंदिर में जाकर सुना के समर्पित करत रहे, तब उ कजरी गायन में आवत रहे.\nBhojpuri bhojpuri movie songs bhojpuri songs bhojpuri special religious songs


टटका खबर – लगातार, 10 अप्रैल 2017, सोमार – टटका खबर\nटटका खबर – लगातार, 10 अप्रैल 2017, सोमार\nऑस्ट्रेलिया के प्रधानमंत्री मैल्कम टर्नबुल के आजु सोमार का दिने राष्ट्रपति भवन में औपचारिक स्वागत करत पीएम मोदी\nदेवरिया जिला के सलेमपुर इलाका के एगो पेट्रोल पम्प के मैनेजर मोटरसाइकिल से 11 लाख रुपिया ले के बैंक में जमा करावे जात रहलन जब बीचे राह में ओवरब्रिज का नियरा मोटरसाइकिल सवार तीन गो बदमाश उनुका के रोक के हवाई फायर क के डिग्गी में राखल पांच लाख रूपिया लूटके भाग गइले स.\nमिर्जापुर के कटरा कोतवाली इलाका में भइल सड़क हादसा में गणेशगंज के एगो नवही के मौत हो गइल. लइका पॉलीटेक्निक के फाइनल परीक्षा देके मोटरसाइकिल से जवटत रहल जब पथरहिया रोड प सेप्टन मिल तिराहा प ओकरा के एगो ट्रक धक्का मार के गिरा दिहलसि.\nयूपी पुलिस के स्पेशल टास्क फोर्स कौशलेश त्रिपाठी गिरोह के दू गो बदमाशन के इलाहाबाद कैण्ट इलाके से गिरफ्तार क लिहलसि. ई दूनू रुपिया ले के खून कर देत रहलन स.\nकुशीनगर जिला के कप्तानगंज ब्लॉक के तिसरका सिंचाई खण्ड में महराजगंज से कुशीनगर के इंदरपुर होत हेतिमपुर नदी में मिले वाला 62 किलोमीटर लमहर मवन नाला के जीर्णोद्धार करावल जाई. एह प नाहियो त 12 करोड़ के खरचा होखे के अनुमान बा.\nयूपी के देवरिया जिला के मदनपुर इलाका के महेन सरकारी अस्पताल में एगो प्रेमी अपना प्रेमिका के गोली मरला के बाद अपनो के गोली मार के जान दे दिहलसि. कौड़ीराम इलाका के अपना प्रेमिका के ऊ भेंट करे ला बोलवले रहुवे. प्रेमिका के अस्पताल में इलाज कइल जा रहल बा.\nदेवरिया सदर इलाका के जलकल रोड प के एगो नृत्य संस्थान में नाच सीखत में बिजली करंट लगला से दू गो नवहियन के मौत हो गइल.\nपूर्व मध्य रेलवे के छपरा-हाजीपुर रेल खंड पर आजु दुपहरिया में नयी दिल्ली-अरुणाचल एक्सप्रेस ट्रेन के एसी कोच में आग लाग गइल. आग लागल देख गाँव के लोग हल्ला मचा के सोनपुर टीसन से पहिले रोकवा दीहल. केहू के घाहिल होखे के खबर नइखे,\nयोगी मंत्रिमंडल के काल्हु होखे जात दूसरकी बइठक में गोरखपुर मेट्रो रेल योजना के मंजूरी दीहल जा सकेला. 14 अप्रैल से ‘पावर फार आल’ योजनो के एह बइठक में मंजूरी मिल सकेला.\nसारण जिला के गौरा पुलिस चौकी इलाका में काल्हु देर राति यूपी विधानसभा चुनाव में व्यय पर्यवेक्षक रहल एगो आयकर अधिकारी शमशेर अली के कार पर कुछ बदमाश अंधाधुंध फायरिंग कइलन जवना से ड्राइवर के मौत हो गइल. अधिकारीओ गंभीराह घवाहिल हो गइल बाड़न. शमशेर अली सलीमापुर गांव में अपना एगो रिश्तेदार किहां से लवटत रहलन जब पहिले से घात लगा के बइठल बदमाश सलीमापुर बाजार में फायरिंग क दिहले स.\nसारणे जिला के जलालपुर इलाका में काल्हु देर राति मोटरसाइकिल से धक्का लगला का चलते शंकरडीह गांव के एगो आदमी के हाईवे प मौत हो गइल. राति के खाना खा के ऊ हाइवे प टहलत रहलन जब ई हादसा हो गइल.\nआजु सोमार का दिने लोकसभा मोटर वाहन अधिनियम में संशोधन से जुड़ल एगो कानूनी मसौदा के पारित क दिहलसि. अब यातायात नियमन के लाँघेवालन प बड़हन जुर्माना लगावे आ सड़क दुर्घटना में घवाहिलन के मदद करे वाला के कानूनी उत्पीड़न से बचाव के इंतजाम हो गइल.\nपश्चिम बंगाल के मुख्यमंत्री ममता बनर्जी आजु पीएम नरेंद्र मोदी से मुलाकात कइली आ केंद्र सरकार के योजनन ला 10,000 करोड़ रुपिया से अधिका धन के मांग कइली.\nशिवसेना के चप्पलमार सांसद रविंद्र गायकवाड़ आजु एयर इंडिया के पुणे-मुंबई विमान में उड़ान भरे के सौभाग्य पा लिहलन.\nजम्मू कश्मीर के कुपवाड़ा जिला में सीवान पार क के भारत में घुसे के कोशिश करत चार गो आतंकवादियन के आजु सेना मार गिरवलसि.\nअसम में भाजपा सरकार एगो ऐतिहासिक फैसला करत कहले बिया कि दू गो से बेसी बच्चा पैदा करे वालन के राज्य सरकारी नौकरी ना दीहल जाई.\nजी7 समूह के विदेश मंत्रियन आ प्रतिनिधियन के बइठक इटली के लक्का शहर में आजु सोमार से हो रहल बा आ काल्हु ले चली. एह बइठक में सीरिया आ इस्लामिक स्टेट से मुकाबला करे के तौर तरीका पर चरचा होखी.\nभारत से बांग्लादेश के खास नाता कबो खराब ना होखे के बाति करत भारत दौरा प आईल बांग्लादेश के प्रधानमंत्री शेख हसीना भारत के व्यापारियन के बांग्लादेश में निवेश के नेवता दिहली. कहली कि रउरा सभे के हर संभव सुविधा दीहल जाई. रिलायंस पॉवर के एह बीच बांग्लादेश में एक अरब डॉलर के ठेका मिलल बा. रिलायंस पॉवर आ बांग्लादेश पॉवर डेवलपमेंट बोर्ड का बीच ढाका का नियरा मेघनाघाट खातिर 750 मेगावॉट के एलएनजी बिजली परियोजना के पहिला दौर के काम में साझेदारी के समझौता भइल.\nपाकिस्तान में भारतीय जासूस होला का आरोप में धराइल कुलभूषण जाधव के मौत के सजा सुनावल गइल बा. एकर जानकारी आजु सोमार के जारी कइल गइल बा.\nफिलीपींस के समर द्वीप में आजु सोमार का दिने आइल भूकंप के बेवत रिक्टर पैमाना प 5.6 रहल. जानमाल के नुकसान के कवनो खबर नइखे.\nमिस्र में ईस्टर से पहिले वाला अतवार का दिने कॉप्टिक ईसाइयन प भइल हमला का बाद ओहिजा तीन महीना ला इमरजेन्सी लगावे के एलान क दिहलें मिस्र केराष्ट्रपति अब्दुल फतेह अल सीसी\nभारत दौरा प आइल ऑस्ट्रेलिया के प्रधानमंत्री मैल्कम टर्नबुल के आजु सोमार का दिने राष्ट्रपति भवन में औपचारिक स्वागत कइल गइल.\nअतवार का दिने मुम्बई के वानखेड़े स्टेडियम में भइल आईपीएल-10 के सतवाँ मुकाबला में मनीष पांडेय के बेहतरीन बल्लेबाजी (नाबाद 81) का बावजूद खराब फील्डिंग का चलते कोलकाता नाइट राइडर्स मुंबई इंडियंस से चार विकेट से हार गइल.\nगुवाना में भइल मैच में मैन आफ द मैच बाबर आजम (नाबाद 125) आ तेज गेंदबाज हसन अली (38 रन प पांच विकेट) के मजगर प्रदर्शन का बदौलत पाकिस्तान वेस्टइंडीज के 74 रन से हरा दिहलसि आ तीन मैचन के एकदिना सीरीज में 1-1 के बराबरी क लिहलसि.\nदेश के शेयर बाजार सोमार का दिने गिरावट ले के बन्द भइल. सेंसेक्स 130.87 अंक गिर के 29,575.74 प आ निफ्टी 16.85 अंक गिर के 9,181.45 प बंद भइल.\n(राति 10 बजे के आखिरी अपडेट.)\nTags: असम, आईपीएल-10, एकदिना सीरीज, चप्पलमार सांसद, जम्मू कश्मीर, फिलीपींस, मिस्र


हवा-बतास – Sahityapedia\n‘ये ईया! कुछ समय खातिर गाजियाबाद चलऽ ना!’\n‘ना बाबू! हमके शहर के पानी सूट ना करी… रहे दऽ।’\nमोहन के ईया उनके मना क दिहली। मोहन के परिवार में उनके माई, बाबूजी, भाई आ बहिन गाँव में ईया के साथे रहत रहे लो। मोहन गाजियाबाद के एगो कारखाना में काम करत रहलन। उनके मेहरारु आ दू गो लइका उनही के साथे गाजियाबाद में रहे लो। मोहन कुछ दिन खातिर घरे आइल रहलन।\n‘ये ईया! एक बेर चलऽ त सही, हमरा पूरा विश्वास बा कि ओइजा के सुख-सुविधा तहार मन मोहि ली।’ मोहन हाँथ जोरि के कहलन।\n‘बाबू! पूरा जिनिगी येही माटी में सिरा गइल अब ये बुढ़ौती में का दुनिया देखावल चाहत बाड़ऽ, छोड़ऽ जाये दऽ!’\n‘बस एक बेर चलऽ ना! हमरा आशा बा कि तहरा शहर में बहुते अच्छा लागी!’\nमोहन के परिवार एगो बहुते सभ्य आ संस्कारित परिवार रहे। सब केहू इहे सोचे कि पूरनिया के सेवा हमहीं करीं। मोहन अपनो हिस्सा के सेवा क लिहल चाहत रहलन। येही से जिद प उतारू हो गइलन। नाती के जिद देखि के ईया के एक ना चलल। ऊ गाजियाबाद जाये खातिर तइयार हो गइली। मजबूरी में घरवो के लोग जाये के इजाजत दे दिहल।\nसबेरे मोहन अपनी कार से शहर खातिर चल दिहलन। कई घंटा के सफर के बाद गाड़ी जब गाजियाबाद पहुँचल त ईया के माथा जवन लमहर यात्रा के कारन पहिलहीं से घुमावत रहे, शहर के अजीब दुर्गंध से अउर तेज घुमावे लागल। उनके उल्टी प उल्टी होखे लागल। मोहन कुल्ला करऽवलन आ कोल्डड्रिंक ले के अइलन। ईआ कहली ‘हम ई ना पीअबि, ई बहुते नटई जरावेला। चलऽ अब उल्टी ना होई।’ ईया तनी सा पानी पियली फेर गाड़ी आगे बढ़ि चलल।\n‘बाबू येहिजा येतना बसात कवन ची बा हो?’\n‘नाला के पानी हऽ। अपनी गाँवे के नहर जेतना चाकर बा, ओकरो से चाकर येइजा के नाला बा। जेइमें शहर के तमाम खराब फल, सब्जी, अनाज, खाना, कपड़ा-लत्ता, पलास्टिक इहाँ तक ले की मल-मूत्र हरदम बहत आ सरत रहेला। उहे कुल बसा रहल बा।’\nईया के फेर ओकाई आवे लागल।\n‘ये बाबू! कवनो बाग-बगइचा होखे त रोकऽ, तनी सुस्ता लिहल जा फेर आगे चलल जाई।’\nईया गाड़ी से बाहर देखली, दूर दूर ले गाड़ियन के भीड़ रहे, पैदल, मोटरसाइकिल भा साइकिल से लोग येने ओने ये तरे भागत रहे जइसे कुछु भिला गइल होखे भा छूट गइल होखे। ऊ गाँव के लोगन में येतना बेचैनी कबो ना देखले रहली। उनके आसमान छुअत इमारत, चिमनी, धुँआ आ शोरगुल के अलावा कवनो छायादार पेड़ ना लउकल। मोहन कहलें- ‘चलऽ अब ढेर लामें नइखे, क्वाटरे पर आराम कइल जाई। येने पेड़-खूंट बहुत कम बाड़ीसन, आ जवन बचलो बा उहो कारखाना भा घर बनावे खातिर लगातार कटात जात बा। बुझात बा कि कुछ बरीस में इँहवा साँसो लिहल मुश्किल हो जाई।’\n‘कुछ बरीस के का कहत बाड़ऽ, हमरा त अबे से साँस फूलल आ आँखि भाम्हाइल शुरू हो गइल बा।’\nमोहन मनेमन सोचे लगलें ‘हम ईया के येइजा लेआ के गलती त ना क दिहनी! कहीं ई बेमार मत हो जास! अभिन येतने देर में ई हाल बा, एक-दू महीना में का होई!’ ईहे कुल सोचत ऊ अपना क्वाटर पर पहुँच गइलन।\n‘ये नेहा! देखऽ केकरा के ले आइल बानीं! मोहन के मेहरारु नेहा क्वाटर से बाहर निकलली त ईया के देखी के अघा गइली। ऊ उनकर पाँव छुवली आ अंदर ले के जाते रहली तले उनके दुनु लइका स्कूल से आ गइलन सँ आ ‘दादी अइली… दादी अइली…’ कहत उनके पाँजा में पकड़ी लिहले सन। पनातिन के देखि के ईया के मन गदगद हो गइल। ऊ दुनु बचवन के खूब दुलार आ आशीष दिहली।\nसभे अंदर आइल, ईया के तबियत गड़बड़ा गइल रहे येहीसे ऊ कुछ खइली ना। रातभर उनके नींद ना आइल कहाँ गाँव के शांत आ पवित्र वातावरन आ कहाँ इ शहर के पेंक-पांक, जहर भरल हवा। साँस लिहला आ आँख में जलन के दिक्कत बढ़ते गइल। ईया रातभर ना सुतली त दुसरो केहू के नींद ना आइल। सबेरे नहा धो के ऊ तनी सा खाना खइली बाकिर साँस फूलले के परेशानी बढ़ते जात रहे। मोहन डिउटी पर चल गइल रहलन, ईया के दम घुटे लागल, कुछ देर में उनके तबियत अउर खराब हो गइल। अचानक ऊ बेहोश हो के गिर गइली। नेहा ई सब देखि के घबरा गइली ऊ मोहन लगे फोन क के सब हाल बतवली आ ईया के लेके हास्पिटल पहुँच गइली जहाँ उनके आक्सीजन दिआये लागल। मोहन हास्पिटल पहुँचलन त उनके ईया अभीन बेहोशे रहली। ऊ बैचैन हो गइलन। घरहू फोन करे के हिम्मत ना होखे, काहे कि ऊ खुदही जिद क के उनके येइजा ले आइल रहलन। पुछला पर डाक्टर बतवलन कि अत्यंत प्रदूषण के कारन ई दिक्कत भइल बा। कुछ समय के बाद इनके होश आ जाई।\nदू-तीन घंटा के बाद ईया के होश आ गइल। होश आवते ऊ मोहन से कहली ‘हमके गाँवे… पहुँचा दऽ! ये शहर में हम… ना जी पाइबि। गाँव के हवा-बतास खातिर एके दिन में ई आत्मा तरस गइल बा। तुहूँ ये शहर…के बजाय कवनो अइसन शहर में…नोकरी खोजि ल जहाँ…शुद्ध हवा पानी मिले!’ नेहा उनकी बाति के समर्थन कइली आ कहली कि ‘लइकन के आज से गरमी के छुट्टी हो गइल बा हमनियो के लेहले चलीं। बहुत दिन हो गइल गाँव के अमरित नियर हवा खइले। हमनी के पहुँचा के आइबि त तनी कम्पनी से बात क के कवनो साफ सुथरा शहर में आपन ट्रांसफर करवा लेब। लइको जब शुद्ध वातावरन में पढ़िहे सन त ओकनी के दिमाग आ देहि बढ़िया से विकसित होई।’ मोहन हामीं भरले।\nओइदिने सांझी के सभे गाँव के ओर चल दिहल। शहर पार करते ईया के साँस के गति सामान्य होखे लागल। ईया के तबियत सुधरत देख मोहन के जान में जान आइल।\n8 Likes ·7Comments · 498 Views\nयह दुनिया है कैसी\nमेरे खुदा की खुदाई।\nनींबू की चाह\nक्या देखें हम...\n💐कलेजा फट क्यूँ नहीँ गया💐\nयह तो वक़्त ही बतायेगा\nजाने क्यों वो सहमी सी ?\n**जीवन में भर जाती सुवास**\nरात चांदनी का महताब लगता है।\nसारे यार देख लिए..\nचलों मदीने को जाते हैं।\nतुझे देखा तो...\nएक शहीद की महबूबा


Bhojpuri: लालू यादव के आज ह जन्मदिन, पढ़ीं उनका से जुड़ल रोचक किस्सा - Sabhi Jankari\nHome Bihar Bhojpuri: लालू यादव के आज ह जन्मदिन, पढ़ीं उनका से जुड़ल रोचक...\nBhojpuri: लालू यादव के आज ह जन्मदिन, पढ़ीं उनका से जुड़ल रोचक किस्सा\nबिहार के राजनीति में लालू प्रसाद यादव आपने अलबेला अउर अनोखा व्यक्तित्व से खास जगह बनवले बाड़े. आज उनकर जन्मदिन ह. अइसे में रउआ सभे के लालू-राबड़ी के लाइफ से जुड़ल एगो अनसुना किस्सा सुनावत बानी जा, जेकरा के पढ़के रउरा इ कहला बिना ना रह सकीं कि लालू तहार कवनो जवाब नइखे.\nआज यानी 11 जून के लालू यादव आपन 74वां जन्मदिन मना रहल बाड़ें. देश खासकर बिहार के राजनीति में लालू प्रसाद यादव आपने अलबेला अउर अनोखा व्यक्तित्व से खास जगह बनवले बाड़े. उनके लेखा ना केहू भइल अउर शायद होखबो ना करी. लालू के जीवन में एक से बढ़के एक रोचक प्रसंग बा. मीडिया के हर प्रकल्प में लालू से चर्चा हमेशा होत रहेला. एक तरह से देखल जाउ त लालू मीडिया खातिर यूएसपी भी हवें अउर टीआरपी भी.\nत आज हमनीं के बता रहल बानी लालू के जिंदगी के एगो अइसन प्रसंग जवना के पढ़ के रउरा इ कहला बिना ना रह सकेनी कि लालू तहार कवनो जवाब नइखे. ई मजेदार किस्सा लालू के राबड़ी देवी के साथे भइल शादी से संबंध राखत बा. लालू अउर राबड़ी शादी से पहिले एक दूसरा के ना देखले रहलें. दूनों लोग एक दूसरा के देखले बिना ही शादी कइले रहें. शादी में भी राबड़ी घूंघट में रहली, एहसे लालू उनका के ठीक से ना देख पवले. गवना के बाद राबड़ी जब लालू के घर अइली. त एकरा कुछ दिन के बाद लालू के मौत के झूठा खबर फैल गइल. ई सुनके राबड़ी बहुत परेशान हो गइल रही. एकर सूचना जब लालू के भइल त ऊ राबड़ी के गुप्त दर्शन देबे पहुंच गइल रहन.\nलालू ई बात के खुलासा एगो टीवी शो में कइले रहन. वर्ष 2012 में जी टीवी प एगो शो ‘जीना इसी का नाम है’ में लालू प्रसाद यादव आइल रहलें, जेकर होस्ट फारूख शेख रहन. बाते-बात में लालू एह कार्यक्रम में कहले रहन कि शादी से पहिले राबड़ी अउर हम एक दूसरा के ना देखले रहनीं जा. काहें कि पहिले अइसन संस्कृति रहल कि शादी से पहिले लड़की के लड़का ना देखत रहले. लेकिन हम थोड़ा एडवांस रहनीं एहिसे आपन एगो प्रतिनिधि के राबड़ी के देखे खातिर भेजनीं. ऊ आके बतवलस कि लड़की सुंदर बाड़ी अउर परिवार पइसा वाला भी बा. अच्छा किसान बाड़े अउर पड़ोस के ही गांव के रहे वाले बाड़े. ई सब सुनके हम राबड़ी के शादी खातिर पास कर देले रहीं.लालू शो में बतवले रहन कि एकरा बाद हम दूनों के शादी भइल. शादी के बाद हमनीं के दूनों एकसाथ बइठल रहनीं. हम सिंदूर दान कर दिहले रहीं बाकी राबड़ी देवी पूरा घुंघट कइले रही. एह से हम राबड़ी देवी के ना देख पवनीं. जब हम गवना करवाके राबड़ी देवी के आपन घर ले अइनीं तब हम उनका के देख पवनीं. लेकिन बिहार में चल रहल आंदोलन के चलते हम घर से बाहर निकल गइनीं.\nआंदोलन के दौरान हमनी के विधानसभा के घेराव कइले रहनीं. ई आंदोलन में हमनी के जमके पिटाई भइल रहे. एहि से चारों तरफ हल्ला हो गइल कि लालू प्रसाद मारा गइले. पुलिस लालू के गोली मार देलस. ई सूचना से राबड़ी देवी परेशान हो गइल रही. हमरा जब ई पता चलल कि राबड़ी हमार मौत के झूठा खबर से परेशान बाड़ी त हम पुलिस से नजर बचाके उनका सामने प्रकट भइल रहनीं, अउर उनका के भरोसा दिलइनी कि हम अभी जिंदा बानीं. (माधुरी कुमार पेशे से पत्रकार हैं. यह उनके निजी विचार हैं.)\nLalu Yadav Birthday Lalu Yadav\nLalu Yadav Health Update\nLalu yadav in Aiims\nPrevious articleदिल्ली में हैं तो घर बैठे मंगवाए शराब! ऐसे करना होगा रजिस्ट्रेशन, जानिए पूरी प्रोसेस\nNext articleजालंधर में AAP का प्रदर्शन: पोस्टमैट्रिक स्कॉलरशिप को लेकर दिया धरना, भारी ट्रैफिक जाम में एंबुलेंस भी फंसी, कोरोना नियम तोड़ने के बावजूद पुलिस रही तमाशबीन\nLJP में बड़ी टूट! पार्टी के5सांसदों ने चिराग पासवान से अलग होने का फैसला लिया\nLJP में बड़ी टूट! पार्टी के5सांसदों ने चिराग पासवान से अलग होने...\nLJP में बड़ी टूट! पार्टी के5सांसदों ने चिराग पासवान...\nअयोध्या में लगेगी महाराण प्रताप की अष्टधातु की प्रतिमा, CM योगी...


अनुसुईया के बिआह १४ अक्टूबर के हो रहल बा – Anjoria\nअक्टूबर 13, 2010 भाग ना बाँचे कोई, महुआ टीवी\nमहुआ टी॰वी॰ के लोकप्रिय धारावाहिक भाग ना बाँचे कोई में बहुते इन्तजार का बाद शहनाई बाजे के घड़ी आ गइल बा. धारावाहिक के नायिका अनुसुईया के शादी तय हो गइल बा आ १४ अक्टूबर का दिने पारम्परिक विधिविधान से मंगल गान का बीचे ओकर बिआह हो जाई. महुआ परिवार एह शादी के यादगार मौका बनावे में कवनो कोर कसर छोड़ल नइखे चाहत. अनुसुईया के घर बहुते ढंग से सजावल गइल बा आ महँग सेट लगावल गइल बा. एह शादी के न्योता भोजपुरी सिनेमा के सितारा कई दिन से दे रहल बाड़े. सभे से निहोरा बा कि एह शादी में जरुर शामिल होखीं सभे. मौका पर आशीर्वाद देबे खातिर रविकिशन, मनोज तिवारी मृदुल, कल्पना, आ मालिनी अवस्थी सभे मौजूद रही.\nसोमार से बियफे रोज साँझ साढ़े सात बजे से देखावल जा रहल एह धारावाहिक में अनुसुईया के शादी बहुते धूम धाम से मनावल जाई. १२ के तिलक आ १३ के मटकोर वगैरह रस्म मनावल जा चुकल बा. अब १४ अक्टूबर के होखे वाली शादी के एह शो के टर्निंग प्वांयट बतावल जा रहल बा. शादी हरिहर बाबू के बेटा बाँके लाल से हो रहल बा. शादी से अनुसुईया के जिनिगी एगो मोड़ ले रहल बिया जवना से पूरा परिवार बसियो सकेला आ उजड़ियो सकेला. आखिर भाग ना बाँचे कोई ! त चलीं बिआह में शामिल होखे के तइयारी कर लिहल जाव.


अदालत, आयोग आ बोर्डो ले बड़ हो गइल मीडिया के मूड – बतंगड़ 62 – Anjoria\nअदालत, आयोग आ बोर्डो ले बड़ हो गइल मीडिया के मूड – बतंगड़ 62\nदिसम्बर 7, 2017 बतंगड़, मीडिया के मूड\nपिछला दिने मूडी कुछ लोग के मूड बिगाड़ दिहलसि. कहलसि का, से सभे अपना-अपना मूड से समुझल. मियाँ बूझले पियाज त मियाइन बूझली अदरख. जेकरा शास्त्र के अर्थ ना बुझाव उहो अर्थशास्त्री बनि के बहस करे लागल. मूडी से कुछ लोग के मूड बिगड़ल त ऊ लोग पुअर का स्टैण्डर्ड पर आपन तर्क जोड़े लागल. काहे कि स्टैण्डर्ड एण्ड पुअर का नजर में भारत के हालात पहिलहीं जस बनल बा. हिन्दुस्तान आ हिन्दुवन के विरोध करे वालन के चहबो इहे करी कि भारत के स्टैण्डर्ड पुअरे बनल रहो. साठ बरीस ले सरकार चला के आपन फितरत देखावे वाला लोग के मंजूर नइखे कि हिन्दुस्तान के हालात में बदलाव होखो. ऊ लोग घुमा-फिरा के एके बाति प अड़ल बा कि हिन्दुस्ताल के हालात बदतर भइल जात बा आ ओह लोग के नाराजगी एह पर बेसी बा कि एह काम में माहिर रहला का बावजूद देश के जनता उनुका के पूछत नइखे. जे लोग भगवान राम के काल्पनिक चरित्र बतावत रहुवे से अब मन्दिरे-मन्दिर घंटा बजवले चलत बा काहें कि लोग ओह लोग के घंटा बजा दिहले बावे.\nबाकिर एक बाति त मानही के पड़ी कि पिछला दौर में ऊ लोग अइसन-अइसन विषबेल लगा गइल बा जवन अबहियो फरत -फुलात बाड़ी सँ. मीडिया आ न्यायपालिका के हिन्दु विरोधी रुख त रहबे कइल अब एनजीटी सम्हार लिहले बावे हिन्दुत्व संहार के जिम्मा. अब एनजीटी ई तय करी कि एक दिन में कतना हिन्दु माता वैष्णवी देवी के दर्शन कर सकीहें. ओकरा सीमा से एको आदमी बेसी भइल त ओह लोग के रोक लीहल जाई. जइसे कि दिल्ली मेट्रो के कर्मचारी राजीव चौक टीसन प पहरा देत रहेलें आ चढ़ेवालन के खींच के रोक लेलें. कई बेर अइसन हो जाला कि परिवार के कुछ लोग भीतर बा आ बाकी लोग के बहरे रोक लीहल गइल अगिला मेट्रो के इनतजार करे ला. एगो सवाल हमरो मन में उठत बा कि एह देश के कवनो संस्था में अतना बेंवत बा का कि ऊ तय कर सकसु कि एक जगहा कतना लोग नमाज पढ़ सकी. ओह लोग के पूरा छूट बा कि ऊ सड़क, रेल लाइन, मैदान जहें मन करे तहें आपन चादर बिछा सकेला नमाज अदा करे खातिर. मूर्ति भसान तब होखी जब सरकार चाही बाकिर तजिया पर कवनो रोक-टोक ना लगावल जा सके. कमलेश तिवारी के जेल में डाल दीहल जाई बाकिर हिन्दुवन का घर में घुस के नमाज पढ़े के धमकी देबे वाला बेखौफ घुमीहें. सेक्सी दुर्गा नाम से फिलिम बना लीहल जाई बाकिर कुँवार गाभिन भा छह बरीस के बेगम के कवनो चरचा ना कइल जा सके. हिन्दु देवी-देवता के मजाक उड़ावल अभिव्यक्ति के आजादी कहाई बाकिर कार्टून बनावे वाता के गरदन काट लीहल जाई. फेंकू कहला में कवनो दोष नइखे बाकिर पप्पू ना कह सकीं. काहें कि पप्पू घटिया शब्द ह. बा केहू पुछे वाला एह आयोग से कि पता ना कतना लोग अपना बेटा के पप्पू कहि के काहें बोलावेला. अगर ई हिकारत देखावे वाला शब्द रहीत त केहू अपना बबुआ के पप्पू कहीत का ? सब लोग अब से अपना बेटा के पप्पू का बदले युवराज कहल करो ना त आयोग ओह लोग का खिलाफ एक्शन ले सकेले.\nएगो अउर बाति रेघरिआवे जोग हो गइल बा. बतगंड़ अब फैशन बनि गइल बा. डाइऩो एगो घर छोड़ के राखेले वाला कहाउत के झूठ करत आजु के मीडिया केहू प आपन टोना कर सकेले. कुछ लोग त अपना करम से अपना करम के बिगाड़त चलि जाला आ जब ले सम्हरे तब ले बहुते देर हो गइल रहेला. पुरनका जमाना में अदालत प कवनो टीका टिप्पणी करे से पहिले लाख बेर सोचात रहुवे. बाकिर अपना करम से अदालत अपन करम फोड़ लिहलसि. जानत त सभे रहल कि भठियरपन में अब अदालतो कमजोर नइखे रहि गइल बाकिर कहे में सकपकात रहुवे लोग. अब अदालत में होखत घूसखोरी खुलेआम टीवी प देखावल जात बा. कुछ दिन में हो सकेला कि सेंसरो बोर्ड के जरुरत ना रहे. मीडिया अब इहो जिम्मा सम्हारल शुरु क दिहले बिया. भंड़ुअन के आमदनी पहिलहूं फिलिम के प्रचार से होखत रहल अब सुपर सेंसर होखे के नया बाजार खुल गइल. बोर्ड नाराज होखे त होखल करे.\n(अतवार 19 नवम्बर 2017 का दिने कोलकाता से छपे वाला अखबार समाज्ञा में अँजोर भइल.)\nरानी मधुमाखी आ तेजपत्ता के स्वाद – बतंगड़ 61\nदेशद्रोही के ताजपोशी – बतंगड़ 63